title: Canelonesin viinialueet

text: Maisema, jossa useimmat Canelones viinitarhat sijaitsevat, on tasaista ja melko alavaa - kaukana yleisestä Etelä-Amerikan viininviljelyseuduista, jotka ovat tyypillisesti täynnä kaktuksia ja karut Andit taustalla. Korkeuserot Progreson ja Canelonesin kaupunkien välillä on vain 30 metriä. Tältä osin on alue lähempänä Libournen aluetta Ranskassa kuin Lujan de Cuyoa Argentiinassa. Koilliseen mentäessä löytyy hiukan vaihtelevampaa maastoa Cuchilla Granden kukkuloilla, mutta sitä ei ole vielä kuitenkaan otettu viininviljelyn käyttöön.


title: Canelonesin viinialueet

text: Canelones on myös ilmastoltaan maltillinen niin kuin topografisesti. Vaikka alue sijaitsee 33. ja 34. leveyspiirien välissä, on ilmasto alueella lempeä. Vuosittaiset lämpötilan vaihtelut ovat vähäisiä, joten alueella on suhteellisen pitkä kasvukausi. Canelonesin viininviljelijät eivät ujostele huomauttaa yhtäläisyyksistä Canelonesin ja Bordeaux'n alueilla ilmaston suhteen; väitteen takana ovat meteorologiset tutkimukset.


title: Canelonesin viinialueet

text: Juanico on kehittymässä olevan Uruguayn teollisuuden sydänmaita ja sijaitsee vain 16 km:n päässä pääkaupungista Montevideosta.


title: Canelonesin viinialueet

text: Juanicon alue on alavaa, 30-60 metriä merenpinnan yläpuolella ja erittäin tasaista. Vähäisen maankorkeuden vaihtelun vuoksi maaston vaikutus viineihin on vähäistä. Juanicoa ympäröivissä viinitarhoissa on istutettu runsaasti Tannat-rypälettä, enemmän kuin missään muualla. Rypäleelle ihanteellisessa maastossa se tuottaa runsaita, tanniinisia punaviinejä.


title: Canelonesin viinialueet

text: Alueella ei kasvateta pelkästään Tannatia vaan myös muita tunnettuja rypäleitä: valkoisista Chenin Blanc, Chardonnay, Sauvignon Blanc ja Pinot Blanc sekä punaisista Syrah, Cabernet Franc ja Merlot.


title: Samettisumakki

text: Samettisumakki eli virginiansumakki ("Rhus hirta", synon. "Rhus typhina") on itäisessä Pohjois-Amerikassa alkuperäisenä kasvava ja Euroopassa koristepensaana viljelty sumakkikasvilaji.


title: Samettisumakki

text: Samettisumakki kasvaa 2–5 metriä korkeaksi. Sen lehdet ovat parilehdykkäiset. Suikeita sahalaitaisia lehdyköitä on 5–10 paria. Samettisumakin kukinto on pysty ja kapeasti kartiomainen, kukkiessaan väriltään vihertävä. Hedelmät ovat punaisia, tiheästi karvaisia luumarjoja.


title: Tommy Sjödin

text: Tommy Sören Sjödin (s. 13. elokuuta 1965 Sundsvall, Ruotsi) on ruotsalainen entinen jääkiekkopuolustaja ja maailmanmestari. Hän pelasi urallaan 106 NHL-ottelua tehoin 8+40=48 ja keräsi niissä 52 jäähyminuuttia. Sjödin pelasi kotimaansa ja Pohjois-Amerikan lisäksi myös Sveitsissä. Hän pelasi oikealta ja hänen vahvuuksiaan olivat johtamistaidot, pelikäsitys, kahden suunnan pelaaminen ja laukaus.


title: Tommy Sjödin

text: Sjödin oli Timrå IK:n kasvatti. Hän pelasi joukkueessa ensimmäiset miesten pelinsä Ruotsin I-divisioonan kevään 1983 pudotuspeleissä. Minnesota North Stars varasi Sjödinin 237. pelaajana . Hän pelasi varauksensa jälkeen Timråssa vielä yhden kauden, jonka jälkeen Sjödin siirtyi kaudeksi 1986–1987 Elitserien-joukkue Brynäs IF:ään, jossa tulokaskausi toi 29 runkosarjaottelussa neljä syöttöpistettä.


title: Tommy Sjödin

text: Kaudella 1989–1990 hän oli tehoilla 14+13=27 koko Elitserienin eniten maaleja tehnyt puolustaja ja sijoittui puolustajien pistepörssissä kolmanneksi. Kaudella 1990–1991 Sjödin oli tehoilla 12+17=29 puolustajien pistepörssin toinen Luleå HF:n Timo Jutilan jälkeen. Kaudella 1991–1992 hän oli jälleen Brynäsin tehokkain puolustaja. Sjödin sijoittui jakoi puolustajien pistepörssin kahdeksannen sijan Färjestads BK:n Leif Carlssonin ja HV71:n Arto Ruotasen kanssa. Hänet palkittiin kauden päätteeksi koko Elitserienin parhaana pelaajana Guldpuckenilla ja valittiin Ruotsin tähdistökentälliseen.


title: Tommy Sjödin

text: Kaudeksi 1992–1993 Sjödin siirtyi NHL:ään ja hänet varanneeseen Minnesota North Starsiin, jossa ensimmäinen kausi toi 77 runkosarjaottelussa tehot 7+29=36. Kaudeksi 1993–1994 joukkue muutti Dallasiin ja muutti nimensä Dallas Starsiksi. Sjödin pelasi kyseisellä kaudella kuitenkin suurimmaksi osaksi Starsin farmijoukkue Kalamazoo Wingsissä, IHL:ssä, jonka tehokkain puolustaja hän oli tehoilla 12+32=44. Sjödin pelasi Starsissa seitsemän NHL-ottelua tehden kaksi syöttöpistettä, kunnes joukkue kauppasi hänet helmikuussa 1994 kolmannen kierroksen varausvuoron kanssa Québec Nordiquesiin vaihdossa Manny Fernandezin oikeuksiin. Sjödin teki Nordiquesissa 22 ottelussa tehot 1+9=10.


title: Tommy Sjödin

text: Sjödin palasi kaudeksi 1994–1995 Eurooppaan ja siirtyi Sveitsin Nationalliga A:ssa pelaavaan HC Luganoon. Hän oli tehoilla 17+27=44 joukkueen toiseksi paras pistemies, maalintekijä ja syöttäjä Andy Tonin jälkeen. Sjödin voitti koko liigan puolustajien piste- ja maalipörssin ja valittiin kauden päätteeksi Ruotsin tähdistökentälliseen. Kaudella 1995–1996 syntyi huomattavasti vähemmän pisteitä, mutta tehot 3+21=24 riittivät kuitenkin puolustajien syöttöpörssin jaettuun voittoon EV Zugin Dino Kesslerin kanssa sekä puolustajien pistepörssin neljänteen sijaan. Sjödin oli myös Luganon tehokkain puolustaja.


title: Tommy Sjödin

text: Kauden 1996–1997 Sjödin aloitti Italian Serie A:n HC Bolzanossa, mutta palasi kuitenkin kesken kauden Luganoon. Hän teki puolustajalle hurjat tehot 23+28=51, joilla Sjödin voitti puolustajien pistepörssin ja joukkueensa sisäisen maalipörssin. Hän oli Luganon toiseksi paras pistemies Michael Nylanderin jälkeen. Sjödin pelasi joukkueessa vielä neljännenkin kauden 1997–1998, joka toi 29 runkosarjaottelussa tehot 12+19=31, joilla hän sijoittui puolustajien pistepörssissä toiseksi maanmiehensä, HC Ambrì-Piottan Leif Rohlinin jälkeen.


title: Tommy Sjödin

text: Kaudeksi 1999–2000 Sjödin palasi Brynäsiin, jossa hän pelasi ammattilaisuransa loppuun. Hän toimi vuodet 1999–2003 joukkueen varakapteenina. Kaudella 2001–2002 Sjödin teki Elitserienin yhden kauden piste-ennätyksensä tehoilla 10+22=32, joilla hän jakoi puolustajien syöttöpörssin voiton Frölunda HC:n Magnus Johanssonin ja Färjestads BK:n Thomas Rhodinin kanssa sekä puolustajien pistepörssin toisen sijan Rhodinin kanssa. Kaudella 2002–2003 Sjödin oli tehoilla 9+13=22 jälleen Brynäsin tehokkain puolustaja, mutta joukkue ajautui Elitserienin karsintasarjaan säästäen kuitenkin sarjapaikkansa. Sjödin voitti kymmenellä syötöllään karsintasarjan syöttöpörssin. Hän pelasi Elitserienin tähdistöottelussa vuosina 2000, 2001 ja 2002.


title: Tommy Sjödin

text: Sjödinistä tuli kaudella 2003–2004 Brynäsin kapteeni ja hän hoiti virkaa ammattilaisuran loppuun. Sjödin oli samalla kaudella tehoilla 9+15=24 joukkueen tehokkain puolustaja ja sijoittui puolustajien pistepörssissä neljänneksi Södertälje SK:n Jan Huokon ja Malmö Redhawksin David Petrasekin kanssa. Hän oli Brynäsin tehokkain puolustaja myös kahdella seuraavalla kaudella. Sjödinistä tuli 3. helmikuuta 2007 Elitserienin kaikkien aikojen vanhin maalintekijä 41 vuoden, 5 kuukauden ja 21 päivän ikäisenä. Ennätyksen edellinen haltija oli Börje Salming vuonna 1992. Sjödinin uransa viimeiseksi kaudeksi jäi kausi 2007–2008.


title: Tommy Sjödin

text: Tammikuussa 2011 Sjödin pelasi vielä Ove Molinin kanssa yhden ottelun verran Ruotsin III-divisioonassa LAIK HK:n paidassa.


title: Tommy Sjödin

text: Sjödin edusti Ruotsia yhteensä 101 A- ja 19 B-maaottelun verran. Hän pelasi Albertvillen olympiakisoissa 1992 sekä MM-kilpailuissa vuosina Tšekkoslovakia 1992 (kultaa), 1994 (pronssia), 1995 (hopeaa) ja 1996. Sjödin valittiin vuoden 1995 turnauksen tähdistökentälliseen.


title: Tommy Sjödin

text: Marraskuussa 2009 Rögle BK pestasi Sjödinin Elitserien-joukkueensa apuvalmentajaksi. Kaudeksi 2010–2011 hän siirtyi Valbo HC:n J18-joukkueen päävalmentajasi ja kaudeksi 2011–2012 Sjödin siirtyi valmentamaan sen miesten II-divisioonajoukkuetta.


title: Tom Longstaff

text: Thomas "Tom" George Longstaff (15. tammikuuta 1875 Kingston upon Hull – 26. kesäkuuta 1964 Achiltibuie) oli brittiläinen vuorikiipeilijä.


title: Tom Longstaff

text: Longstaff valloitti 7 120 metriä korkean Trisulvuoren vuonna 1907 ja oli tuolloin maailman korkeimmalle päässyt ihminen. Hänet tunnetaan lisäksi yrityksestään päästä Gurla Mandhatan huipulle vuonna 1905 sekä Siachenin jäätikön löytämisestä. Longstaff oli mukana Mount Everestin tutkimusretkellä vielä vuonna 1922 lääkintävastaavana ja eräänlaisena ryhmän isähahmona. Hän sai saavutuksistaan olympiakultamitalin Chamonix’n olympialaisten 1924 yhteydessä.


title: Keinotekoinen juusto

text: Keinotekoiset juustot ovat pääasiassa soijapavuista valmistettuja juustomaisia tuotteita. Keinotekoisia juustoja valmistetaan myös riisistä ja manteleista. Keinotekoisia juustoja, kuten kasvipohjaisia maidottomia tuotteita yleensä, on saatavilla useissa eri muodoissa. Keinotekoisia juustoja käytetään yleensä erilaisista ruokavaliollisista syistä, esimerkiksi vegaanissa ruokavaliossa. Myös uskonnollisista syistä ja maitoallergian johdosta voidaan käyttää keinotekoisia juustoja.


title: Keinotekoinen juusto

text: Keinotekoisten juustojen rasvapitoisuus on normaaleihin juustoihin verrattuna alhainen. Rasvapitoisuus on samaa luokkaa vähärasvaisten juustojen kanssa. Keinotekoiset juustot eivät sisällä kolesterolia ja sisältävät yleensä soijaproteiinia ja isoflavoneja. Useisiin soijapohjaisiin juustoihin lisätään kalsiumia.


Yön laulajatar – Kaikki levytykset 1974–1979 on laulaja Vera Teleniuksen vuosina 1974–1979 levyttämä kokoelma-albumi. Albumille on koottu näiden vuosien nauhoitukset laulajalta. Levyn julkaisi CD-versiona Rocket-Records vuonna 2011. Levylle on koottu kaikki kappaleet levyiltä "Yön laulajatar" ja "Kiitos paljon kiitos vaan".


title: Kari Saaren-Seppälä

text: Kari Saaren-Seppälä (s. 1940) on suomalainen diplomi-insinööri, systeemisuunnittelija ja muotoilija.


title: Kari Saaren-Seppälä

text: Saaren-Seppälä kävi koulun Turussa ja valmistui ylioppilaaksi 1960. Tämän jälkeen hän kävi armeijan rannikkotykistössä 1960-1961. Saaren-Seppälä opiskeli Helsingin Teknillisessä Korkeakoulussa arkkitehtuuria 1961-1963 ja valmistui talo- ja sillanrakennuksen rakennusinsinööriksi vuonna 1970. Tämän jälkeen Saaren-Seppälän elämä suuntautui atk-alalle.


title: Kari Saaren-Seppälä

text: Kari Saaren-Seppälä tunnetaan systeemisuunnitteluun kehitetyn Seinätekniikan uranuurtajana. Seinätekniikkaa kutsutaan myös nimillä Seinätaulutekniikka, Seinätaulumenetelmä sekä Wall Chart Technique. Menetelmässä neuvotteluhuoneiden seinille tehdään suunnitelmia suurina havainnollisina värikuvina pienistä tarrakiinnitetyistä osista, joita voi nopeasti siirtää, lisätä ja poistaa.


title: Kari Saaren-Seppälä

text: Kun käyttäjät ymmärsivät systeemikuvaukset, he osallistuivat suunnittelutyöhön aktiivisesti. Saaren-Seppälä suunnitteli systeemien käyttäjien kanssa Seinätekniikalla kymmeniä atk-järjestelmiä mm. Unicille, Nesteelle, Imatran Voimalle ja Kemiralle, piti aiheesta seminaareja ja kirjoitti siitä kaksi suomenkielistä kirjaa. Teokset mainitaan Scandinavian Journal of Information Systems -lehdessä Juhani Iivarin ja Kalle Lyytisen (1998) katsauksessa skandinaaviseen tietojärjestelmätutkimukseen.


title: Kari Saaren-Seppälä

text:
Saaren-Seppälä osallistui keskusteluun käyttöliittymän ominaisuuksista 1990-luvun alkupuolella.
Seinätekniikkamenetelmän käytöstä on raportoitu esimerkiksi vanhusten palvelukeskuksen laatutyön yhteydessä


title: Kari Saaren-Seppälä

text: Vuodesta 2005 lähtien Kari Saaren-Seppälä on suunnitellut Mestari™-tuotteita.


title: Kari Saaren-Seppälä

text: Polttopuiden kantamiseen ja säilyttämiseen suunniteltu Mestari-kantoteline palkittiin Chicago Athenaeum, Museum of Architecture and Designin GOOD DESIGN-palkinnolla 2011 ja saksalaisella iF Product Design -palkinnolla 2012.


title: Kari Saaren-Seppälä

text: Portaattomasti säädettävä Mestari-grilli sai 2009 Chicago Athenaeum, Museum of Architecture and Designin GOOD DESIGN-palkinnon vuonna 2009. Mestari-grilli pääsi myös The Industrial Designers Society of American International Design Excellence Award –finalistiksi 2010.


New Orleansin roomalaiskatolinen arkkihiippakunta on roomalaiskatolisen kirkon hiippakunta, jonka toimialuetta on Itä-Louisiana. Paavi Pius VI korotti sen hiippakunnaksi Espanjan hallintoaikana 25. huhtikuuta 1793, mikä tekee siitä Yhdysvaltojen toiseksi vanhimman hiippakunnan. Hiippakunnan katedraali on nimetty Ranskan kuninkaan Ludvig Pyhän mukaan. Nykyinen arkkipiispa on vuodesta 2009 ollut Gregory Michael Aymond.


title: Tietokonemuseo

text: Tietokonemuseo on tietokoneiden ja ohjelmistojen historian säilyttämiseksi tarkoitettu museo eli pysyvä, taloudellista hyötyä tavoittelematon, yhteiskuntaa ja sen kehitystä palveleva laitos. Jotkin tietokonemuseot sijaitsevat osana laajempaa kokonaisuutta, kuten lontoolaisessaScience Museumissa tai müncheniläisessä Deutsches Museumissa. Kaliforniassa sijaitseva Computer History Museum, Paderbornissa sijaitseva Heinz Nixdorf MuseumsForum ja Bletchley Parkissa sijaitseva The National Museum of Computing taas ovat pelkästään tietokoneille omistettuja museoita. Jotkin museot ovat erikoistuneet tietokoneiden varhaishistoriaan, joka alkoi ensimmäisten henkilökohtaisten tietokoneiden kehittymisen myötä. Toiset museot keskittyvät enemmän tutkimukseen ja historian säilyttämiseen, toiset opetukseen ja viihteeseen.


title: Tietokonemuseo

text: Termiä "museo" käytetään myös verkossa olevien kokoelmien yhteydessä. Verkossa toimivien museoiden laatu ja toimintapa vaihtelevat laajalti. Jotkin verkkomuseot esittelevät tietokoneiden kuvia, ja toiset taas keräävät kokoelmaa ja pyrkivät säilyttämään tietokoneiden historiaa. Verkkomuseot poikkeavat perinteisistä museoista lähinnä siinä, että verkkomuseoiden kokoelmiin ei voi tutustua fyysisesti.


title: Tietokonemuseo

text: Alla on lueteltu verkossa toimivia merkittäviä tietokoneisiin keskittyneitä museoita.


title: Omenaruusu

text: Omenaruusu ("Rosa rubiginosa") on Euroopassa alkuperäisenä kasvava pensasruusu, joka on myös koristekasvi.


title: Omenaruusu

text: Omenaruusu kasvaa 1–3 metriä korkeaksi pensaaksi. Sen varren piikit ovat kahdenlaisia: ohuita, suoria tai kynsimäisiä vankkoja. Lehden lehdykät ovat kooltaan 1–3 senttimetriä. Ne ovat muodoltaan puikean soikeita, hapsi- ja nystykarvaisia. Omenaruusun kukat ovat punaiset. Kiulukka on soikea ja kalju.


title: Omenaruusu

text: Omenaruusu kasvaa luonnonvaraisena Pohjoismaiden eteläosissa, Ruotsissa, Norjassa ja Tanskassa, mutta ei Suomessa. Sen luonnonkasvupaikkoja ovat muun muassa lehtoniityt, hakamaat ja pensaikot.


title: Gallianruusu

text:
Gallianruusu ("Rosa gallica") on keski- ja eteläeurooppalainen pensasruusu, joka on myös koristekasvi.
Gallianruusun risteymälajikkeita ("Rosa" Gallica-ryhmä) kutsutaan ranskanruusuiksi.


title: Gallianruusu

text: Gallianruusu kasvaa 1–1,5 metriä korkeaksi pensaaksi. Sen varressa on nystykarvoja ja harvassa käyriä piikkejä. Lehden muodostavat lehdykät ovat kooltaan 3–7 senttimetriä. Ne ovat nahkeita ja muodoltaan leveänsoikeasta lähes pyöreään. Gallianruusun kukat ovat suuret, ne voivat olla yksinkertaiset tai kerrotut, väriltään monen sävyiset. Kiulukka on kalju tai nystykarvainen.


title: Rohtovuohenherne

text: Rohtovuohenherne ("Galega officinalis") on Euroopassa kasvava hernekasvien ("Fabaceae") heimoon kuuluva ruoho, joka on myös koristekasvi.


title: Rohtovuohenherne

text: Rohtovuohenherne kasvaa 30–120 senttimetriä korkeaksi. Sen lehdet ovat parilehdykkäiset, muodoltaan soikean suikeita lehdyköitä on 5–8 paria. Rohtovuohenherneen kukinto on pitkäperäinen terttu. Kukat ovat 1–1,5 cm pitkät, väriltään valkoiset ja sinisuoniset. Palot ovat pystyasennossa.


title: Rohtovuohenherne

text: Keskiajalta lähtien rohtohernettä on käytetty diabeteksen eli sokeritaudin hoitoon, sillä sen sisältämä guanidiini alentaa potilaan verensokeria.


title: Kiitos paljon kiitos vaan

text: Kiitos paljon kiitos vaan on suomalaisen Vera Teleniuksen kokoelma-albumi vuodelta 1979.


title: Kazakstanin parlamenttivaalit 2012

text: Kazakstanin parlamenttivaalit 2012 pidettiin sunnuntaina 15. tammikuuta 2012. Vaaleissa voitti presidentti Nursultan Nazarbajevin Nur Otan -puolue, joka saavutti noin 80% äänimäärän. Tämän lisäksi parlamenttiin nousivat Ak Zhol ja Kazakstanin kommunistinen puolue, jotka saivat molemmat hieman yli 7% äänistä. Kansainvälisten tarkkailijoiden mukaan vaaleissa esiintyi vilppiä.


title: Judy Long

text: Zhu "Judy" Long (s. 15. tammikuuta 1969 Peking, Kiina) on kanadalainen entinen pöytätennispelaaja. Hän on edustanut ennen Kanadan kansalaisuuden saamista Kiinaa. Long on toiminut peliuransa ohella myös valmentajana, ja hän on pelannut ammattilaisena Portugalissa.


title: Judy Long

text: Long voitti vuonna 1995 Aasian cupin edustaessaan Kiinaa. Hän sai ensimmäiset isot meriittinsä kanadalaisena vuonna 2007, kun hän voitti Pan-Amerikan kisoista hopea- ja pronssimitalin sekä maan kaksinpelimestaruuden. Hän oli vuonna 2008 maailmanmestaruuskisoissa Kanadan 28:nneksi sijoittuneessa joukkueessa ja hävisi samana vuonna Pekingin olympialaisissa kaksinpelin ensimmäisellä kierroksella.


title: Billy Mitchell (tulivuori)

text: Billy Mitchell on kerrostulivuori Bougainvillen saarella lähellä Bagana-tulivuorta Papua-Uudessa-Guineassa. Tulivuoren keskellä on kaksi kilometriä leveä ja 90 metriä syvä kaldera, joka on nykyään kraatterijärvi. Tulivuoren edellinen suuri purkaus tapahtui arviolta vuonna 1580. Tulivuori on saanut nimensä kenraali Billy Mitchellin mukaan.


title: Unkarin taideteollisuusmuseo

text: Unkarin taideteollisuusmuseo () on käyttö- ja koriste-esineitä esittelevä taidemuseo Budapestissa. Vuonna 1872 perustettu kokoelma sijaitsee nykyään Ödön Lechnerin suunnittelemessa museorakennuksessa.


title: Unkarin taideteollisuusmuseo

text: Unkarin parlamentti päätti vuonna 1872 myöntää 50 000 forinttia taideteollisuusesineiden hankkimiseksi Wienin maailmannäyttelystä 1873. Esineiden oli tarkoitus muodostaa perusta uuden museon kokoelmille. Kokoelma oli alkuun esillä Kansallismuseossa, mutta sitten se siirrettiin vanhaan taidegalleriaan. Noin vuonna 1890 taideteollisuusmuseolle alettiin suunnitella omaa rakennusta. Suunnittelukilpailun voitti Ödön Lechnerin ja Gyula Pártosin ehdotus. Keisari Frans Joosef I avasi museon 1896 tuhatvuotisjuhlallisuuksien aikana.


title: Unkarin taideteollisuusmuseo

text: Museon kokoelmissa on useita käyttö- ja koriste-esineitä. Kokoelmissa on noin 4 000 huonekalua, joista merkittäviä ovat erityisesti ranskalaiset renessanssihuonekalut 1700-luvulta ja art nouveauta edustavat esineet 1800- ja 1900-lukujen taitteesta. Keramiikka- ja lasikokoelmassa on noin 23 000 esinettä. Kultaseppäkokoelmassa on 11 000 esinettä, joiden valmistamisessa on käytetty esimerkiksi hopeaa, pronssia, tinaa ja rautaa. Esineistöön kuuluu kelloja, koruja ja ruokailuvälineitä. Tekstiili- ja vaatekokoelmassa on noin 17 000 työtä, ja siihen kuuluu maailman toiseksi suurin osmanimattojen kokoelma. Vanhimmat esineet ovat koptien tekstiilejä.


title: Gustaf de Laval

text: Carl "Gustaf" Patrik de Laval (9. toukokuu 1845 - 2. helmikuu 1913) oli ruotsalainen insinööri ja keksijä, joka teki tärkeitä parannuksia höyryturbiiniin ja meijerikoneisiin. Hän oli Ruotsin tuotteliaimpia keksijöitä 1800-luvulla.


title: Gustaf de Laval

text: Gustaf de Laval syntyi Orsan kunnassa Taalainmaalla. Hän kirjautui KTH:n vuonna 1863 ja valmistui koneinsinööriksi 1866, jonka jälkeen hän jatkoi vielä vuonna 1867 Uppsalan yliopistossa. Tämän jälkeen kaivosyhtiö Stora Kopparberg palkkasi hänet. Sieltä hän palasi Uppsalan Yliopistoon vuonna 1867 ja väitteli tohtoriksi 1872. Tämän jälkeen hän oli töissä Georgsmarienhüttessä sijaitsevalla rautaruukilla Saksassa. De Lavalista tuli Ruotsin akatemian jäsen vuonna 1886. Hän oli menestyksekäs insinöörinä ja käynnisti useita liikeyrityksiä. Liikemiehenä hän oli rahan käytön suhteen jopa niin huoleton, että hänen kuolemansa jälkeen hänen leskensä joutui konkurssiin. Hänet valittiin Ruotsin valtiopäiville 1888-1890 silloisen kaksikamarisen järjestelmän alahuoneeseen (andra kammaren) ja myöhemmin hänestä tuli ylähuoneen (första kammaren) jäsen. Gustaf de Laval kuoli Tukholmassa vuonna 1912 67 vuoden iässä.


title: Gustaf de Laval

text: Vuonna 1882 de Laval esitteli oman höyryturbiinikonseptinsa. ja vuonna 1887 hän rakensi pienen höyryturbiinin esitelläkseen sitä. Vuonna 1890 de Laval kehitti suuttimen nostaakseen höyryn nopeuden yli äänennopeuden saadakseen käyttöön höyryn liike-energian paine-energian sijasta. Nykyisin laval-suutinta käytetään rakettimoottoreissa. Laval-turbiini voi toimia aina 30'000 rpm nopeudella. Turbiinin akseli oli asennettu pitkälle joustavalle akselille laakerien ollessa kaukana toisistaan turbiinin eri puolilla. Koska turbiinia ei voitu tasapainottaa täydellisesti, joustava akseli salli pienen epätasapainon laakerien vahingoittumatta. Turbiinin korkea kierrosnopeus vaati myös kehittämään uuden tyyppisen alennusvaihteen, jonka periaate on yhä käytössä. Koska tuon ajan materiaalit eivät olleet riittävän lujia kestääkseen suuria keskipakovoimia, turbiinin tuotto oli rajallista ja suuria lämpövoimalaitosten sähkögeneraattoreita pyöritetään nykyään pääasiassa Charles Parson kehittämällä höyryturbiiniratkaisulla.


title: Gustaf de Laval

text: Gustaf de Laval oli merkittävä meijerikoneiden kehittäjä, kuten sentrifugi-periaatteella toimivan maito-kerma-separaattorin parannukset Wilhelm Lefeldtin keksintöön ja varhainen lypsykone, joka patentoitiin ensimmäisenä vuonna 1894. Tämän keksinnön kaupallinen hyödyntäminen onnistui vasta de Lavalin kuoleman jälkeen vuonna 1918. Yhdessä Oscar Lamm'in kanssa de Laval perusti vuonna 1883 "Ab Separator" -nimisen yrityksen, joka vuodesta 1963 toimi Alfa Laval-nimellä ja on nykyään osa Tetra Laval-konsernia ja toimii DeLaval-nimellä.


title: Dirty Love

text: Dirty Love on vuonna 2005 ensi-iltansa saanut romanttinen komediaelokuva. Elokuvan pääosia esittävät Jenny McCarthy, Eddie Kaye Thomas, Carmen Electra, Victor Webster, Kam Heskin, Deryck Whibley, Steve Jocz, Kathy Griffin, David O'Donnell, Lochlyn Munro, Jessica Collins ja Sum 41. Elokuvan on ohjannut John Mallory Asher. Elokuva sai huonot arvostelut ja voitti yhteensä neljä Razzie-palkintoa kategorioissa huonoin elokuva, huonoin kuvaus, huonoin naisnäyttelijä ja huonoin ohjaus.


title: Jättikorte

text: Jättikorte ("Equisetum telmateia", vanh. muodossa "E. telmateja") on kortteiden suvun laji, jolla on erityisen suurikokoiset kesäversot.


title: Jättikorte

text: Jättikortteen itiöversot ovat paksuhkot, moniniveliset ja väriltään kalpeanruskean valkoiset. Ne ovat lyhytikäiset ja kasvavat 10–25 senttimetriä korkeaksi. Kesäverso kohoaa 30–150 cm korkeaksi. Sen varsi on vihertävänvalkoinen, 4–10 mm paksu. Varren haarat ovat sivulle osoittavat tai yläviistot, karheat ja 4–5-särmäiset.


title: Jättikorte

text: Jättikorte kasvaa Euroopassa, maanosan lähialueilla Aasissa ja Pohjois-Afrikassa sekä Pohjois-Amerikan länsirannikolla. Levinneisyydeltään se on Pohjoismaista katsoen melko eteläinen, pohjoisimmat kasvupaikat ovat Tanskassa, Ruotsin Skånessa, Latviassa ja Skotlannissa.


title: The Jack Vance Treasury

text: The Jack Vance Treasury on vuonna 2007 ilmestynyt kokoelma Jack Vancen novelleja ja pienoisromaaneja kirjailijan uran varrelta. Kirja sisältää Jack Vancen esipuheen ja kirjailija George R. R. Martinin johdannon. Teoksen toimittivat Terry Dowling ja Jonathan Strahan ja sen julkaisi Subterranean Press.


title: André Gustave Anguilé

text: André Gustave Anguilé (3. maaliskuuta 1920 – 1999) oli gabonilainen poliitikko ja diplomaatti. Hän syntyi Librevillessä ja toimi maansa ensimmäisenä ulkoministerinä vuosina 1960–1961. Häntä seurasi Jean-Hilaire Aubame.


title: Wild Thyme, Green Magic

text: Wild Thyme, Green Magic on vuonna 2009 ilmestynyt kokoelma Jack Vancen novelleja. Teoksen toimittivat Subterranean Pressille Terry Dowling ja Jonathan Strahan. Teokseen sisältyy kaksi elämäkerrallista esseetä Jack Vancesta, jotka on kirjoittanut tämän puoliso Norma Vance.


title: Rosy Varte

text: Rosy Varte (22. marraskuuta 1923 – 14. tammikuuta 2012) oli armenialaissukuinen Turkissa syntynyt ranskalainen näyttelijä. Hän esiintyi vuodesta 1949 uransa aikana 95 elokuvassa ja televisio-ohjelmassa. Hänellä oli pääosa vuonna 1972 elokuvassa "Le Bar de la Fourche", joka osallistui Berliinin elokuvajuhlille.


title: Kuningassaniainen

text: Kuningassaniainen ("Osmunda regalis") on suurikokoinen saniaislaji kuningassaniaiskasvien ("Osmundaceae") heimossa. Se ainoa Euroopassa tavattava kuningassaniaiskasvilaji.


title: Kuningassaniainen

text: Kuningassaniainen kasvaa 40–140 senttimetriä korkeaksi. Sen lehdet ovat vaaleanvihreät, lyhytruotiset ja kahteen kertaan parilehdykkäiset. Lehtisuonitus on hankahaarainen. Kuningassaniaisen itiöpesäkkeet ovat erillisissä pesäkelehdissä, jotka ovat keltaiset ja muuttuvat ruskeiksi. Röyhymäinen itiöpesäkkeistö sijaitsee lehden kärkiosassa. Itiöpesäkkeet ovat muodoltaan päärymäiset. Ne avautuvat keskeltä. Kuningassaniaisen itiöpesäkkeiden rakenne eroaa selvästi monista muista saniaisista.


title: Kuningassaniainen

text: Kuningassaniaisella on laaja, epäyhtenäinen levinneisyysalue maapallon pohjoispuolella. Se kasvaa Pohjois-Amerikan itäosissa, Länsi- ja Etelä-Euroopassa, Pohjois-Afrikassa ja itäisimmässä Aasiassa. Pohjoisimmat kasvupaikat ovat Norjan länsirannikolla ja Ruotsissa.


title: Hard-Luck Diggings

text: Hard-Luck Diggings: The Early Jack Vance on vuonna 2010 ilmestynyt Jack Vancen novellikokoelma, joka sisältää 14 tarinaa vuosien 1948 ja 1959 väliltä. Teoksen toimittivat Subterranean Pressille Terry Dowling ja Jonathan Strahan.


title: The Artist

text: The Artist on vuonna 2011 ensi-iltansa saanut ranskalainen Michel Hazanaviciusin ohjaama mustavalkoinen romanttinen mykkäkomedia. Sen pääosissa ovat Jean Dujardin ja Bérénice Bejo. Elokuvan tarina sijoittuu Hollywoodiin vuosien 1927–1932 väliseen ajanjaksoon. Jean Dujardin näyttelee George Valentinia, mykkäelokuvien tähteä, jonka ura uhkaa tyssätä äänielokuvan nousuun. Samaan aikaan näyttelijä Peppy Miller (Berenice Bejo) on nousemassa suureen suosioon. Valentinin ja Millerin tarinat kietoutuvat yhteen elokuva-alan myllerryksessä. Dujardinin ja Bejon rinnalla näyttelevät muiden muassa yhdysvaltalaiset John Goodman ja James Cromwell sekä englantilainen Malcolm McDowell studiomogulina, autokuskina ja hovimestarina. Elokuvan Suomen ensi-ilta oli 2. maaliskuuta 2012.


title: The Artist

text: Elokuva palkittiin parhaan näyttelijän palkinnolla vuoden 2011 Cannesin elokuvajuhlilla, jossa elokuvan maailman ensi-iltanäytös järjestettiin. Elokuva sai kuusi Golden Globe -ehdokkuutta ja myöhemmin kymmenen Oscar-ehdokkuutta. Vuoden 2012 Bafta-palkintogaalassa "The Artist" palkittiin vuoden elokuvana sekä parhaasta ohjauksesta, käsikirjoituksesta, miespääosasta, kuvauksesta, musiikista ja puvustuksesta. Oscar-gaalassa elokuva sai viisi palkintoa muun muassa sekä parhaan elokuvan että parhaan ohjauksen palkinnon.


title: Halotaani

text: Halotaani (kauppanimi Fluothane) on hengittämällä käytettävä anestesia-aine. Se otettiin käyttöön 1950-luvulla, ja se oli Suomessa luultavasti käytetyin hengitettävä anestesia-aine 1980-luvulle asti. Nykyisin halotaanilla ei ole Suomessa enää myyntilupaa. Halotaani on korvattu nykypäivänä sevofluraanilla ja desfluraanilla, sillä ne ovat halotaania huomattavasti helpompia käyttää, sekä eliminoituvat elimistöstä nopeammin. Halotaani ei itsessään ole kovin hyvä analgeetti.


title: Halotaani

text: Kaasupullot sisältävät 0.01% tymolia stabilointiaineena.


title: Kellukat

text: Kellukat ("Geum") on kasvisuku ruusukasvien ("Rosaceae") heimossa. Siihen kuuluu 40 temperaattisen vyöhykkeen lajia. Joitain kellukkalajeja käytetään koristekasveina.Suomessa kasvaa neljä kellukkalajia. Ojakellukka ja kyläkellukka ovat alkuperäiskasveja, idänkellukka ja japaninkellukka uustulokaskasveja. Yleisin on ojakellukka, jota on hyvin tavallinen Etelä-Suomessa ja kasvaa paikoin aivan Pohjois-Lapissakin.


title: Romanian väestö

text: Romanian väestö muodostuu noin 22 miljoonasta Romanian asukkaasta. Heinäkuussa 2011 asukkaita arvioitiin olevan kaikkiaan 21 904 551, väkiluku on hiukan vähenemässä. Väestöstä 89,5 % on romanialaisia, 6,6 % unkarilaisia ja 2,5 % romaneja (2002). Romanien eli sikaanien (cigány eli mustalaiset) lukumäärän määrittely on vaikeaa, sillä joidenkin lähteiden mukaan he pyrkivät rekisteröitymään mieluummin romanialaisiksi tai unkarilaisiksi. Eräiden lähteiden mukaan heitä on noin kaksi miljoonaa eli 10 % väestöstä. Kaikilla ei ole henkilöpapereita, joten he jäävät väestönlaskennan ulkopuolelle. Maan virallinen kieli on romania.


title: Romanian väestö

text: 87 % ortodokseja, 5,4 % katolilaisia (4,5 % roomalaiskatolilaisia ja 0,9 % idän katolilaisia eli uniaatteja), 6,8 % protestantteja, 0,3 % muslimeja, 0,1 % muita, 0,2 % kirkkokuntiin kuulumattomia.


title: Romanian väestö

text: Romanian merkittävät unkaria ja saksaa puhuvat vähemmistöt asuvat lähinnä Transilvaniassa. Mustanmeren rannikon Dobrogeassa on pieni muslimivähemmistö, joka on turkkilais- ja tataarialkuperää.


title: Romanian väestö

text: Balkanin alueelle saapui osmanivallan aikana 1300-luvulta alkaen romaneja, jotka ovat kotoisin Intiasta. Romania, Bulgaria, Bosnia ja muu Balkanin alue muodostui romanien pääalueeksi Euroopassa, niin että aluetta on sanottu romanien toiseksi kodiksi. Historiallisissa asiakirjoissa heistä on erilaisia merkintöjä 1400-luvulta alkaen. Esimerkiksi vuonna 1430 oli Nikopolin väestöstä 3,5 % romaneja (431 henkeä). 1500- ja 1600-luvulla oli jopa 20 000 romania osmanniarmeijan palveluksessa. 1500-luvulla Balkanilla oli 66 000 romania, joista 47 000 oli kristittyjä ja loput muslimeja. Saman lähteen mukaan romanien ammatteja olivat esimerkiksi tinaseppä, kultaseppä, lautturi, miekantakoja, muurari, kengäntekijä, nahkuri, räätäli, rautakauppias, puutarhuri, värjäri, juustontekijä, kuriiri, apinankasvattaja, kaivontekijä ja muulinajaja. Osa romaneista eli perinteisesti paimentolaisina. Myöhempi teollistuminen loi romanityöväenluokan esimerkiksi Slivenin kaupunkiin. Oli varsin yleistä, että muut väestöryhmät halveksivat romaneja. Tämä ajattelu on edelleenkin voimakasta Romaniassa.


title: Romanian väestö

text: Kommunismin kaudella 1940-luvulta 1990-luvulle romaneja kohtaan tehtiin asuttamis- ja kouluttamistoimia, joilla heidät haluttiin integroida valtaväestöön. Romanien elintaso nousi, mutta valtaväestön suhtautuminen ei muuttunut ja he jäivät edelleen hyljeksityksi ryhmäksi. Erityisesti romanien pakkoasuttaminen epäonnistui niin, että syntyi romanilähiöitä. Romaninuorten koulutustaso on edelleen heikko. Kommunismin kauden loppuminen vei romanien tilanteen entistä huonompaan jamaan.


title: Romanian väestö

text:
Romanialaisten eliniänodote on hiukan eurooppalaisten keskiarvojen alapuolella.
Vuonna 2007 arvioitiin, että Romania on saavuttanut kolme: nälän ja köyhyyden vähentämiseen, odottavien äitien terveyteen ja HIV/AIDSin rajoittamiseen liittyvät tavoitteet. Globaalin kumppanuuden tavoite on todennäköinen, ja kolmen muun saavuttaminenkin on mahdollista.


title: Zunyi

text: Zunyi () on prefektuuritason kaupunki Guizhoun maakunnan pohjoisosassa Kiinassa. Kaupunki on yksi maakunnan tärkeimmistä kaupungeista Guiyangin ja Liupanshuin kanssa. Kaupungin väkiluku on 6,127 miljoonaa (2010) ja pinta-ala 30 763 neliökilometriä. Zunyi sijaitsee maakuntakeskus Guiyangista pohjoiseen.


title: Zunyi

text: Puna-armeijan pitkän marssin jälkeen vuonna 1935 Guomindangille raskaan tappion kärsittyään kommunistipuolue piti kaupungissa kolmipäiväisen kokouksen. Kokouksessa puolue muutti periaatteitaan luoden edellytykset Mao Zedongin valtaannousulle.


title: Zunyi

text: Kaupungin naapureina ovat pohjoisessa Chongqingin maakuntatason suurkaupunki, idässä Tongrenin prefektuuritason kaupunki, etelässä Qiandongnanin ja Qiannanin autonomiset prefektuurit sekä Guiyangin, Bijien ja lännessä Luzhoun prefektuuritason kaupungit.


title: Zunyi

text: Piirikuntatasolla kaupunki jakautuu kolmeen kaupunkipiiriin (Honghuagang, Huichuan ja Bozhou), kahteen piirikuntatason kaupunkiin (Chishui ja Renhuai), kahteen gelaojen ja miaojen mukaan nimettyyn autonomiseen piirikuntaan (Daozhenin gelaojen ja miaojen autonominen piirikunta ja Wuchuanin gelaojen ja miaojen autonominen piirikunta) ja seitsemään piirikuntaan (Fenggang, Meitan, Suiyang, Tongzi, Xishui, Yuqing ja Zheng’an).


title: Suomi nuorten talviolympialaisissa 2012

text: Suomi osallistui Innsbruckin vuoden 2012 nuorten talviolympialaisiin 42 urheilijan joukkueella kymmeneen urheilumuotoon. Avajaisissa Suomen lipunkantajana toimi maastohiihtäjä Katri Lylynperä.


title: Suomi nuorten talviolympialaisissa 2012

text: Suomalaiset urheilijat voittivat Innsbruckista kaksi kulta- ja kaksi hopeamitalia, joiden lisäksi taitoluistelija Eveliina Viljanen saavutti sekajoukkuetta edustaen yhdistelmäjoukkueiden sekakilpailussa yhdessä venäläis- ja ukrainalaisluistelijoiden kanssa hopeamitalin. Skicross-laskija Niki Lehikoinen voitti ensimmäisenä suomalaisena nuorten olympiakultaa. Maan historian ensimmäisen nuorten talviolympiamitalin, hopean, saavutti puolestaan yhdistetyn hiihtäjä Ilkka Herola, jonka lisäksi freestylehiihtäjä Lauri Kivari saavutti hopeamitalin. Suomen poikien jääkiekkomaajoukkue voitti maansa toisen kultamitalin viimeisenä kisapäivänä.(Eveliina Viljanen – taitoluistelu, sekajoukkueiden yhdistelmäkilpailu)


title: Suomi nuorten talviolympialaisissa 2012

text: Suomalaisten alppihiihtäjien paras sijoitus Innsbruckissa oli Juho Sattasen 12. sija poikien pujottelussa.


title: Suomi nuorten talviolympialaisissa 2012

text: Henkilökohtaisilla matkoilla suomalaisista ampumahiihtäjistä parhaiten sijoittui tyttöjen takaa-ajossa 24:nneksi sijoittunut Jenny Ingman. Sekaviestissä Suomi oli 16:s ja maasto- sekä ampumahiihtäjistä koostuneessa viestissä 19:s.


title: Suomi nuorten talviolympialaisissa 2012

text: Poikien lumikourussa kilpaillut Kivari kaatui ensimmäisen laskunsa viimeisessä tempussa. Kymmenenneltä sijalta toiselle kierrokselle lähtenyt suomalainen nousi hopealle häviten vain sveitsiläiskilpailijalle.


title: Suomi nuorten talviolympialaisissa 2012

text: Poikien skicrossissa Lehikoinen oli karsinnan nopein 0,81 sekunnin erolla toiseksi laskeneeseen saksalaiskilpailijaan. Lajin loppukilpailu peruttiin kovan lumisateen vuoksi, jolloin karsinnan tulokset ratkaisivat lopulliset sijoitukset. Lehikoinen voitti ensimmäisenä suomalaisena nuorten olympiakultaa.


title: Suomi nuorten talviolympialaisissa 2012

text: Suomen poikien jääkiekkomaajoukkue voitti alkusarjassa Itävallan ja Venäjän, mutta hävisi Yhdysvalloille ja Kanadalle. Välierässä Suomea vastaan asettui Kanada, joka tällä kertaa hävisi maalein 1–2. Loppuottelussa vastaan asettunut Venäjä johti pitkään Ilja Zinovjevin maalilla, mutta minuutti ennen ottelun loppua Waltteri Hopponen tasoitti tilanteeksi 1–1. Ottelu ratkaistiin voittomaalikilpailussa, jossa Suomen Manu Honkanen ja Kasperi Kapanen onnistuivat maalinteossa. Venäläisten kaksi maalintekoyritystä epäonnistuivat, ja Suomi voitti Innsbruckin nuorten talviolympialaisten toisen kultamitalinsa.


title: Suomi nuorten talviolympialaisissa 2012

text: Alkusarja


title: Suomi nuorten talviolympialaisissa 2012

text: Välierä


title: Suomi nuorten talviolympialaisissa 2012

text: Loppuottelu


title: Suomi nuorten talviolympialaisissa 2012

text: Suomalaisten lumilautailijoiden paras sijoitus Innsbruckissa oli Tuomas Pohjosen seitsemäs sija poikien slopestylen loppukilpailussa.


title: Suomi nuorten talviolympialaisissa 2012

text: Suomalaishiihtäjistä parhaimmillaan viidensiksi ylsivät Katri Lylynperä tyttöjen sprintissä ja Joonas Sarkkinen poikien 10 kilometrillä (p).


title: Suomi nuorten talviolympialaisissa 2012

text: Yksilökilpailuissa suomalaismäkihyppääjistä Miika Ylipulli oli viides ja Jenny Rautionaho sijoittui seitsemänneksi. Sekajoukkueiden joukkuekilpailussa kaksikon lisäksi hyppäsi yhdistetyssä hopealle yltänyt Ilkka Herola, ja Suomi oli neljäs jääden pronssijoukkue Kanadasta 8,7 pistettä.


title: Suomi nuorten talviolympialaisissa 2012

text: Pikaluistelussa suomalaisten paras sijoitus oli Tuomas Rahnaston 12. sija 500 metrillä. Yhteislähdössä Rahnasto kaatui ja hänen kilpailunsa loppui kolmen kierroksen jälkeen.


title: Suomi nuorten talviolympialaisissa 2012

text: Suomea edustivat taitoluistelun yksilökilpailuissa yksi mies- ja yksi naisluistelija, jotka molemmat valittiin eri maiden luistelijoista koottujen sekajoukkueiden yhdistelmäkilpailuun. Eveliina Viljasen lisäksi ukrainalais- ja venäläisluistelijoista koostunut joukkue saavutti hopeaa. Tino Oleniuksen ohella ruotsalais- ja venäläisluistelijoista koostunut joukkue oli kuudes.


title: Suomi nuorten talviolympialaisissa 2012

text:
Mäkiosuudella Herola hyppäsi 76 metriä. Hiihto-osuudelle neljäntenä lähtenyt Herola nousi toiseksi häviten vain viidentenä lähteneelle tšekkiläiskilpailijalle 2,8 sekunnilla. Herolan mitali oli Suomen ensimmäinen mitali nuorten talviolympialaisista.
Valmentajat


title: Suomi nuorten talviolympialaisissa 2012

text: Huoltajat


title: Suomi nuorten talviolympialaisissa 2012

text: Muut


title: Pellavaraiheinä

text: Pellavaraiheinä ("Lolium remotum") on yksivuotinen heinälaji raiheinien suvussa. Se kasvaa 40–80 senttimetriä korkeaksi. Pellavaraiheinän lehtilavat ovat sileitä ja korvakkeet pitkiä. Kukinto on 5–14 cm pitkä ja harvatähkyläinen. Tähkylät ovat 8–11 mm pitkiä. Kukinto on tavallisesti vihneetön, mikä on erona samannäköiseen myrkkyraiheinään.


title: Pellavaraiheinä

text: Suomessa pellavaraiheinä on aiemmin kasvanut Pohjanmaan ja Kainuun korkeudelle asti pellavapeltojen rikkakasvina, mutta on hävinnyt kokonaan pelloilta. Viimeisimpinä vuosikymmeninä pellavaraiheinää on tavattu Suomessa hyvin harvinaisena satunnaistulokkaana.


title: Ranskan avoin tennisturnaus 2012

text: Vuoden 2012 Ranskan avoin tennisturnaus järjestettiin 27. toukokuuta – 11. kesäkuuta 2012 Pariisissa. Se oli kaikkiaan 111. Ranskan avoin tennisturnaus ja vuoden toinen Grand Slam -turnaus.


title: Ranskan avoin tennisturnaus 2012

text: Miesten kaksinpeliturnauksen voitti Rafael Nadal jo ennätyksellisen seitsemännen kerran. Naisten puolella mestariksi selviytyi Marija Šarapova, joka voitti Ranskan avoimet ensimmäistä kertaa urallaan. Samalla hän nousi maailmanlistan ykköseksi.


title: Ranskan avoin tennisturnaus 2012

text: Turnauksesta jäivät pois miesten puolella Gaël Monfils polvivamman vuoksi, Mardy Fish väsymyksen vuoksi ja Kei Nishikori vatsalihasvamman takia. Robin Söderling ei osallistunut turnaukseen  mononukleoosin takia. Naisten puolella turnauksen jättivät väliin loukkaantumisten vuoksi Andrea Petkovic ja Daniela Hantuchová. 11:nneksi sijoitettu Vera Zvonarjova puolestaan vetäytyi loukattuaan olkapäänsä.


title: Ranskan avoin tennisturnaus 2012

text: Yksi naisten voittajasuosikeista, Yhdysvaltain Serena Williams hävisi heti ensimmäisellä kierroksella ranskalaiselle Virginie Razzanolle. Ensimmäisen erän voittanut Williams johti toisessa erässä tie-breakia 5–1, mutta Razzano voitti toisen erän tie-breakilla 7–5. Kolmas, ratkaiseva erä meni Razzanon nimiin 6–3, viimeisen syöttövuoron kestäessä 24 minuuttia. Roger Federer nousi toisen kierroksen voitollaan eniten Grand Slam -turnauksissa otteluvoittoja ottaneeksi miespelaajaksi ohi Jimmy Connorsin. Federer saavutti 234:nnen voittonsa voitettuaan Adrian Ungurin neljässä erässä.


title: Vuoripöllönen

text: Vuoripöllönen ("Otus spilocephalus") on pöllöihin kuuluva lintu. Sitä tavataan Bangladeshissa, Bhutanissa, Kambodžassa, Kiinaissa, Intiassa, Indonesiassa, Laosissa, Malaesiassa, Myanmarissa, Nepalissa, Pakistanissa, Taiwanissa, Thaimaassa ja Vietnamissa.


title: Vuoripöllönen

text: Sen elinpiiriä ovat lauhkeat metsät, subtrooppiset ja trooppiset kosteat alavat ja vuoristometsät ja hävitetyt metsät. Se on paikoin yleinen.


title: Vuoripöllönen

text: Se painaa 87,5 grammaa. Sillä on hyvin korkea ääni, joka muistuttaa tutkan ääntä, ja sen silmät ovat lähes yhtä suuret kuin ihmisellä.


title: Vuoripöllönen

text: Tällä pöllösellä on seuraavat alalajit:


title: Tommy Wingels

text: Tommy Wingels (s. 12. huhtikuuta 1988) on yhdysvaltalainen jääkiekkoilija, pelipaikaltaan keskushyökkääjä, mutta pystyy tarvittaessa pelaamaan myös laitahyökkääjänä. Hän edustaa NHL-seura Boston Bruinsia.


title: Tommy Wingels

text: Wingels pelasi ennen ammattilaisuraansa yhden kauden, 2006–2007, Cedar Rapids RoughRidersissa juniorisarja USHL:ssä ja kolme kautta, 2007–2010, ohiolaisen Miamin yliopiston joukkueessa RedHawksissa yliopistosarja CCHA:ssa. Hänet nimettiin NCAA:n Frozen Four -lopputurnauksen tähdistökentälliseen vuonna 2009 ja CCHA:n toiseen tähdistökentälliseen vuonna 2010, jona vuonna hänet myös palkittiin CCHA:n parhaan puolustavan hyökkääjän palkinnolla.


title: Tommy Wingels

text: San Jose Sharks varasi Wingelsin NHL:ään numerolla 177 kuudennella kierroksella. Hän aloitti ammattilaisuransa vuonna 2010 ja pelasi kaudella 2010–2011 viisi NHL:n runkosarjaottelua, joista ensimmäisen 8. lokakuuta 2010, jolloin San Jose kohtasi Tukholmassa pelatussa ottelussa Columbus Blue Jacketsin. Suurimman osan kaudesta, 69 ottelua, hän vietti AHL:n Worcester Sharksissa. Wingels teki NHL-uransa ensimmäiset pisteet kaudella 2011–2012. Ensimmäinen maali syntyi 15. tammikuuta 2012 pelatussa ottelussa Chicago Blackhawksia vastaan. Hän pelasi kauden aikana lopulta 33 runkosarja- ja viisi pudotuspeliottelua NHL:ssä sekä 29 runkosarjaottelua AHL:ssä.


title: Tommy Wingels

text: Syksyllä 2012 alkaneen NHL:n työsulun ajan hän pelasi KooKoossa Suomen toiseksi korkeimmalla sarjatasolla Mestiksessä.


title: Tommy Wingels

text: Wingels pelasi lopulta Sharksien joukkueessa seitsemällä kaudella 337 ottelua ja teki 51+71=122 pistettä ennen siirtoaan Ottawa Senatorsiin kesken kautta 2016-17. Hän keräsi loppukaudella joukkueessa tehot 2+2=4 ja pelasi 37 ottelua. Wingels teki heinäkuussa 2017 sopimuksen vapaana agenttina Chicagoon. Hän pelasi joukkueessa 57 ottelua tehoin 7+5=12. Boston Bruins hankki Wingelsin kevään 2018 siirtotakarajalla.


title: SMS Arcona

text: SMS Arcona voi tarkoittaa seuraavaa:


title: Taupo (tulivuori)

text: Taupo on tulivuori Uuden-Seelannin Pohjoissaarella. Sen keskellä on supertulivuoren kaldera, joka nykyään on Uuden Seelannin suurin järvi Taupojärvi. Tulivuori on osa Taupon vulkaanista aluetta. Tulivuori purkautui ensimmäisen kerran arviolta 300 000 vuotta sitten. Noin vuonna 180 sattunut purkaus, joka tunnetaan myös nimellä Hatepen purkaus, oli yksi suurimmista purkauksista mikä on kirjattu ylös. Purkaus oli arviolta luokkaa 7. Tämän jälkeen vuori ei ole purkautunut. Tulivuoren lähistöllä on kuumia lähteitä ja Horomatangin, Rotokawan ja Turangin hydrotermisesti aktiiviset alueet.


title: Montevideo (departementti)

text: Montevideo on yksi Uruguayn departementeista. Sen pääkaupunki on Montevideo. Departementin väkiluku on 1 292 347 ja pinta-ala 530 km².


title: Montevideo (departementti)

text: Montevideon pohjoisten esikaupunkien ja Canelonesin kaupungin välillä sijaitsee Uruguayn tuottavimpia viinitarhoja.


title: Montevideo (departementti)

text: Uruguayn yleisin rypäle Tannat on alueen viljellyin lajike. Alueella viljellään muitakin tunnettuja ranskalaisia rypäleitä. Chenin Blanc, Sauvignon Blanc, Chardonnay ja Pinot Blanc ovat valkoisista viinilajikkeista yleisimmät. Tannatin lisäksi alueella viljellään punaisista rypälelajikkeista myös Syrahia, Cabernet Francia ja Merlot'ta.


title: Hakimullah Mehsud

text: Hakimullah Mehsud, oik. Jamshed Mehsud (n. 1979 Bannu – 1. marraskuuta 2013 Dande Darpa Khel, Pohjois-Waziristan) oli pakistanilainen Taliban-johtaja. Hän oli vuodesta 2009 Tehrik-i-Taliban Pakistanin (TTP) eli Pakistanin Talibanin johtaja. Hänen edeltäjänsä tehtävässä oli Baitullah Mehsud, jonka kanssa hän ei ollut sukua. Yhdysvaltojen ulkoministeriö liitti Mehsudin ja TTP:n 1. syyskuuta terroristilistalle "Specially Designated Global Terrorist" ja lupasi viiden miljoonan dollarin palkkion vihjeistä, jotka johtaisivat hänen kiinni saamiseensa. Tehrik-i-Talibanin johtajana Mehsud oli tärkeä hahmo Luoteis-Pakistanin heimoalueen konfliktissa.


title: Hakimullah Mehsud

text: Alkuvuodesta 2012 oli liikkeellä väitteitä Mehsudin kuolemasta. Pakistanin turvallisuusviranomaiset väittivät hänen kuolleen Yhdysvaltojen miehittämättömässä lennokkihyökkäyksessä, Taliban kiisti tiedon. Mehsudin kuolemasta liikkui tietoja jo kahdesti aiemmin, elokuussa 2009 kolmen päivän välein. Marraskuussa 2013 Pakistanin Taliban ilmoitti johtajansa kuolleen Yhdysvaltain ohjusiskussa Luoteis-Pakistanissa.


title: Voimapari

text: Voimaparin muodostaa kaksi saman kappaleen eri kohtiin vaikuttavaa yhtä suurta, mutta vastakkaissuuntaista voimaa. Tällaiset voimat kumoavat toistensa vaikutuksen kappaleen massakeskipisteen etenemiseen, mutta niillä on momentti, jolla ne vaikuttavat kappaleen pyörimiseen. Jos kappale alkutilanteessa on levossa, voimapari saa sen pyörimään, mutta ei siirtymään paikoiltaan.


title: Voimapari

text:
Voimaparin momentti on suuruudeltaan yhtä suuri kuin kumpikin näistä voimista kerrottuna niiden vaikutussuorien etäisyydellä:
missä "F" on toinen voimista, "p", ja "q" taas voimien vaikutussuorien ja niitä vastaan kohtisuoran tason leikkauspisteiden paikkavektorit. Voimaparin voimille ei voida määrittää resultanttia.


title: Voimapari

text: Voimaparin muodostavat esimerkiksi ne voimat, joilla magneettikenttä vaikuttaa johdinsilmukassa tai käämissä kahteen johtimen osaan, joissa virta kulkee vastakkaisiin suuntiin. Niinpä magneettikenttä voi saada silmukan tai käämin pyörimään, mutta ei etenevään liikkeeseen. Tätä seikkaa hyödynnetään sähkömoottoreissa.


title: Glen Garioch

text: Glen Garioch on skottilainen viskitislaamo. Tislaamon perusti Thomas Simpson vuonna 1797, mutta ensimmäinen tislaamon itsensä pullottama Glen Garioch single malt -viski tuotiin markkinoille vasta vuonna 1972.


title: Glen Garioch

text: Eräs näistä sekoittajista oli aberdeenilainen William Sanderson, joka tutustui Glen Gariochiin sen ollessa leithiläisten sekoittajien yhteisyrityksen omistuksessa. Vuonna 1886 Sanderson osti puolet tislaamosta itselleen, ja vuoteen 1921 mennessä hänen poikansa johtama sijoittajaryhmä oli saanut täyden määräysvallan yhtiössä. Tämän jälkeen useaan otteeseen omistajaa vaihtanut ja pitkiä aikoja suljettuna ollut Glen Garioch on nykyään osa Morrison Bowmorea. Yhtiö pullottaa suurimman osan tislaamon rajoitetusta tuotannosta single malt -viskinä, jonka ikämerkintä on 8–21 vuotta.


title: USS Perkins (DD-877)

text: USS Perkins (runkonumero DD-877) oli Yhdysvaltain laivaston Gearing-luokan hävittäjä.


title: USS Perkins (DD-877)

text: Sen köli laskettiin 19. kesäkuuta 1944 Consolidated Steel Corporationin telakalle Orangessa Texasissa ja alus laskettiin vesille 7. joulukuuta 1944 kumminaan Isabel Weld Perkins. Alus otettiin palvelukseen 4. huhtikuuta 1945 ensimmäisenä päällikkönään T. M. Fleck.


title: USS Perkins (DD-877)

text: "USS Perkins" siirrettiin 15. tammikuuta 1973 Argentiinalle, joka liitti sen samana päivänä laivastoonsa nimellä "ARA Comodoro Py" (runkonumero D-27). Alus osallistui Falklandin sotaan. Se poistettiin alusluettelosta 1984.


title: USS Perkins (DD-877)

text: TR-1700 -luokan sukellusvene "ARA Santa Cruz" upotti aluksen 15. kesäkuuta 1987 torpedoimalla.


title: Kazakstanin parlamenttivaalit 2007

text: Kazakstanin parlamenttivaalit 2007 järjestettiin Kazakstanissa 18. elokuuta 2007. Vaalit olivat voitto presidentti Nursultan Nazarbajevin Nur Otan -puolueelle, joka ensimmäistä kertaa itsenäisen Kazakstanin historiassa saavutti vaaleissa kaikki alahuoneen 98 paikkaa. Mikään muu puolue ei ylittänyt 7% äänikynnystä. Vaalien virallinen äänestysprosentti oli 68,4 %.


title: Kazakstanin parlamenttivaalit 2007

text: Presidentti Nursultan Nazarbajev muutti keväällä 2007 maan perustuslakia, jotta vaalit voitaisiin pitää ennenaikaisesti. Samalla poistettiin myös presidentin virkakausien rajoitukset.


title: Tjosovski

text: Tjosovski () on taajama ja kaupunkikunta Novgorodin alueen Novgorodin piirissä Venäjällä. Se sijaitsee Tjosovskojen ja Netylskojen suoalueiden keskellä 51 kilometriä Novgorodista luoteeseen. Kunnassa on 860 asukasta (vuonna 2012).


title: Tjosovski

text: Tjosovskin kunnan pinta-ala on 137,4 neliökilometriä. Se rajoittuu koillisessa ja idässä Novgorodin piirin Tjosovo-Netylskin kuntaan, etelässä Batetskin piiriin ja lännessä Leningradin alueeseen. Pinta-alasta 54,3 % on maatalousmaata, 15,3 % metsää ja 5,5 % vesialuetta.


title: Tjosovski

text: Keskustaajaman lisäksi kuntaan kuuluu Zabolotjen kylä, jossa vuonna 2009 oli kolme asukasta.


title: Tjosovski

text: Paikkakunta on saanut alkunsa 1940-luvun lopulla perustetun turvetuotantoyrityksen työläisasutuksesta Tjosovo-2. Vuonna 1959 se sai kaupunkimaisen taajaman statuksen ja nimen Tjosovski. Enimmillään siellä oli yli 4 000 asukasta.


title: Tjosovski

text: Polttoturpeen tuotanto loppui Neuvostoliiton hajottua. Kaupunkimaisen taajaman asemasta luovuttiin vuonna 2009.


title: Tjosovski

text: Tjosovskista on maantieyhteys Novgorodin ja Lugan väliselle maantielle. Paikallisista elinkeinoista tärkeimpiä ovat julkiset palvelut ja hallinto. Puolet työvoimasta työskentelee kunnan ulkopuolella. Palveluihin kuuluvat lastentarha, keskikoulu, kulttuuritalo, kirjasto, pieni poliklinikka, yleinen sauna, posti ja pankki.


title: Hollisterin mellakka

text: Hollisterin mellakka oli American Motorcyclist Associationin "Gypsy tour" -ajoissa vuonna 1947 tapahtunut välikohtaus, joka kesti noin 40 tuntia.


title: Hollisterin mellakka

text: Yhdysvaltain moottoripyöräharrastajien keskusliitto AMA järjesti Yhdysvaltain itsenäisyyspäivänä 4. heinäkuuta 1947 suuren ajotapahtuman Hollisterissa, Kaliforniassa. Noin 4 500 asukkaan Hollisteriin tuli 4 000 motoristia. Ajoihin osallistui myös sotaveteraaniryhmä, jonka nimi oli "The Pissed Off Bastards of Bloomington", "P.O.B.O.B." eli lyhyesti "P.O.B". Ryhmää johti Otto Friendl. Muita osallistujia olivat muun muassa "Market Street Commandos" ja "Boozefighters". Väkijoukko rikkoi Hollisterin keskustan katuun kaljapulloja, ja motoristit pitivät pääkadulla nopeuskilpailuja. Juovuksissa olevat nahkatakkiset, farkkuhousuiset motoristit ajelivat ympäri kaupunkia holtittomasti ja jopa ravintoloiden ovista sisään. Motoristeja loukkaantui kaatumisissa ja törmäyksissä. Varsinaisen mellakan käynnistivät Boozefighters. Syntyi joukkotappelu, humalaiset rähinöijät yritettiin vapauttaa väkivalloin, kaupungin seitsenhenkinen poliisi menetti tilanteen hallinnan ja osavaltion liikkuva poliisi tuli apuun. 40 tuntia kestäneessä riehunnassa loukkaantui 60, joista kolme vakavasti. 50 pidätettiin, pääosin rauhan häiritsemisestä, ja suurin osa häiriöteoista oli Boozefighters-moottoripyöräkerhon tekemisiä. Noin 20 poliisin joukko sai tilanteen hallintaansa 5. heinäkuuta 1947 mennessä. Rangaistusten kovuus vaihteli 25 dollarin liikennesakosta kolmen kuukauden vankilatuomioihin.


title: Hollisterin mellakka

text: Life-lehti julkaisi kuuluisaksi tulleen kuvan juopuneesta motoristista, mikä ei kuitenkaan ollut koko totuus tapahtumista. Hollisterin tyyppinen tapahtuma toistui pari kuukautta myöhemmin Riversiden kaupungissa.


title: Hollisterin mellakka

text: AMA:n silloisen pääsihteerin väitetään tapahtuman jälkeen sanoneen, että prosentti moottoripyöräilijöistä oli huligaaneja, mutta sitä on mahdoton todistaa. Joka tapauksessa Riversiden sheriffi kutsui häiritseviä motoristeja lainsuojattomiksi.


title: Hollisterin mellakka

text: Hollisterin ja Riversiden tapahtumat innoittivat Marlon Brandon tekemään elokuvan "Hurjapäät", joka sai ensi-iltansa vuonna 1953.


title: USS Hank

text: USS Hank (runkonumero DD-702) oli Yhdysvaltain laivaston Allen M. Sumner -luokan hävittäjä. Alus on nimetty William Edwin Hankin mukaan.


title: USS Hank

text: Alus tilattiin Federal Shipbuilding and Drydock Companyltä Kearnystä New Jerseystä, missä köli laskettiin 17. tammikuuta 1944. Alus laskettiin vesille 21. toukokuuta kumminaan komentajakapteeni William Edwin Hankin leski ja otettiin palvelukseen 28. elokuuta ensimmäisenä päällikkönään G. M. Chambers.


title: USS Hank

text: Karibialla tehtyjen vastaanottokokeiden päätyttyä "Hank" liittyi 18. lokakuuta 1944 New Yorkissa "USS Missourin", "USS Texasin" ja "USS Arkansasin" muodostamaan taistelulaivaosastoon, jonka mukana se lähti Pearl Harboriin. Osasto saapui 6. joulukuuta määränpäähänsä vierailtuaan matkalla San Franciscossa. Alus oli 28. joulukuuta Ulithissa ja se kuului pari päivää myöhemmin vara-amiraali John McCainin komentaman taisteluosasto 38:n () suojausosastoon. Osaston tehtävänä oli iskeä japanilaisten asemiin Kiinan rannikolla sekä Formosalla ja Luzonilla. Iskujen tarkoituksena oli estää laivastovoimien 9. tammikuuta alkaneen Lingayenin maihinnousun häiritseminen. Maihinnousua seuranneena päivänä taisteluosasto siirtyi Etelä-Kiinan merelle tehden ilmaiskuja Kiinan rannikolle ja Indokiinaan. Okinawalle tehdyn ilmaiskun jälkeen "Hank" palasi osaston mukana Ulithiin 26. tammikuuta.


title: USS Hank

text: Alus liittyi amiraali Mitcherin TF 58:aan, jota se suojasi 10. helmikuuta. Lentotukialuksilta nousseet lentokoneet iskivät 16.-17. helmikuuta Tokion alueen lentokentille, tehtaisin ja laivaliikenteeseen osana Iwo Jiman maihinnousun suojaamista. Alus oli 18. helmikuuta Iwo Jiman edustalla suojaamassa maihinnousulaivastoa ja se tuki seuraavana päivänä maihinnousua tykistöllään. Alus palasi Ulithiin 4. maaliskuuta.


title: USS Hank

text: Alus lähti Ulithista TF58:n mukana 14. maaliskuuta, jolloin osasto lähti uudelleen merelle iskeäkseen Japaniin. Osasto lähetti lentokoneensa ilmaan alle 100 merimailin päästä, jolloin kohteena olivat 18.-19. maaliskuuta Kyushun lentokentät sekä Japaninmeren laivaliikenne. "Hank" osallistui 27.-28. maaliskuuta Minami Daito Shiman kohteiden tulittamiseen, jonka jälkeen alus lähti Okinawalle tukemaan maihinnousua 1. huhtikuuta. Alus oli 11. huhtikuuta yksinään ilmavalvontatehtävissä, kun se joutui kamikaze-hyökkäyksen kohteeksi. Aluksen ilmatorjunta tuhosi koneen viime hetkellä, mutta lähelle osuneen koneen sirpaleista sai surmansa kolme miehistönjäsentä.


title: USS Hank

text: Ulithilla tehtyjen korjausten jälkeen alus palasi 1. toukokuuta TF58:aan Okinawan edustalle. Kesäkuussa alus oli huollettavana ja levossa Filippiineillä San Pedron lahdella ja 1. heinäkuuta se palasi taisteluosastoon, jonka nimi oli muutettu TF38:ksi. Alus liitettiin 18. heinäkuuta 62. hävittäjälaivueen ja 18. risteilijäviirikön muodostamaan pinta-alusten torjuntaosastoon, jonka tehtävänä oli partioida Tokionlahden suulla. Ollessaan ilmavalvontatehtävässä "USS Borien" kanssa 9. elokuuta alukset joutuivat viiden kamikaze-lentokoneen maaliksi. Taistelussa "Hank" menetti yhden miehen kadonneena ja viisi haavoittuneina. "Borieen" osui kamikaze takaosan kansirakenteisiin, jolloin 48 miehistönjäsentä kaatui ja 66 haavoittui.


title: USS Hank

text: Sotatoimien päätyttyä 15. elokuuta "Hank" siirtyi taisteluosaston mukana Tokionlahdelle, jonne se saapui 10. syyskuuta. Alus oli vuoden lopun Pearl Harborissa ja Japanissa, kunnes se 30. joulukuuta lähti Eniwetokin, Pearl Harborin, San Diegon ja Panaman kanavan kautta Charlestoniin Etelä-Carolinaan.


title: USS Hank

text: Alus teki reservipurjehduksia New Orleansin edustalla sekä laivastovierailuja Karibian ja Etelä-Amerikan satamiin, kunnes se lähti 6. syyskuuta 1949 Välimerelle Yhdysvaltain 6. laivastoon. Aluksen ollessa viisi kuukautta laivaston mukana Välimerellä se osallistui maihinnousuoperaatioihin ja vieraili Gibraltarilla, Maltalla, Ranskassa, Sisiliassa ja Algeriassa. Alus palasi 26. tammikuuta 1950 Norfolkin laivastotukikohtaan, jonka jälkeen se osallistui koulutukseen ja Karibian alueen valvontaan. Alus lähti 6. syyskuuta Korean sotaan.


title: USS Hank

text: Alus saapui Yokosukaan kuukautta myöhemmin ja se liittyi Yhdistyneiden kansakuntien saartoa valvovaan osastoon. Alus oli lähinnä Wonsanin sataman lähistöllä, minkä keskeyttivät toistuvat tulituki ja partiointi tehtävät. "Hank" osallistui Wonsanin evakuointiin joulukuun alussa, minkä päätyttyä alus siirrettiin Hungnamiin tukemaan tykistöllään joukkojen evakuointia. Tammi-helmikuussa 1952 alus tuki 8. armeijaa, joka valtasi Seoulin ja Inchonin. "Hank" lähti San Diegon, Panaman kanavana ja Guantanamon kautta Norfolkiin, jonne se saapui 9. kesäkuuta.


title: USS Hank

text: Oltuaan Norfolkissa telakalla alus palasi rauhan ajan tehtäviinsä Karibianmeren valvontaan sekä vuotuisiin partiomatkoihin Välimerellä. Syksyllä 1956 Suezin kriisin puhjetessä alus oli Välimerellä ja sen tehtävänä oli suojata Yhdysvaltain etuja alueella sekä suojata maan kansalaisia.


title: USS Hank

text: Vuonna 1960 alus osallistui Project Mercuryyn ja se määrättiin yhdeksi pelastusalukseksi poimimaan merestä Scott Carpenter, joka palasi maahan kierrettyään maapallon 24. toukokuuta 1962. Kuuban ohjuskriisin aikana lokakuussa alus suojasi "USS Independenceä" ollen lähes kuukauden Karibialla.


title: USS Hank

text: Alus luokiteltiin laivastonreservin koulutusalukseksi lokakuussa 1963 ja se siirtyi uuteen tukikohtaansa Philadelphiaan. Alus aloitti 1964 koulutuspurjehdukset Yhdysvaltain itärannikkolla Fort Lauderdalesta Floridasta aina Halifaxiin Nova Scotiaan oltuaan Sun Shipbuilding and Drydock Companyllä huollettavana. Koulutuspurjehdukset jatkuivat aina vuoteen 1967 saakka.


title: USS Hank

text: "Hank" myytiin 1. heinäkuuta 1972 Argentiinalle, joka liitti sen samana päivänä laivastoonsa nimellä "ARA Seguí". Alus osallistui Falklandin sotaan, minkä jälkeen se poistettiin alusluettelosta 1983. Alus myytiin romutettavaksi vielä samana vuonna.


title: P. S. Vuoristo

text: Paavo Sakari Vuoristo (sukunimi aik. Friberg) 6. kesäkuuta 1869 Kankaanpää – 24. toukokuuta 1946 Kajaani) oli suomalainen seminaarinlehtori, kansakoulutarkastaja, oppikirjojen tekijä ja näytelmäkirjailija.


title: P. S. Vuoristo

text: Vuoriston vanhemmat olivat nimismies Karl Arvid Friberg ja Fanny Adelaide Boijer. Hän pääsi ylioppilaaksi Suomalaisesta normaalilyseosta 1889 ja opiskeli Helsingin yliopistossa valmistuen filosofian kandidaatiksi 1891. Vuoristo toimi opettajana oppikouluissa ja opettajaseminaareissa. Viimeksi hän oli Kajaanin seminaarin äidinkielen lehtori ja varajohtaja 1902–1936 sekä Kajaanin kansakoulujen tarkastaja 1921–1936. Vuoristo oli naimisissa kaksi kertaa, ensin 1893–1932 Johanna Ingeborg Hanna Wallinin (k. 1932) kanssa. Heillä oli kahdeksan lasta, joista yksi oli metsäteknologian professori Ilmari Vuoristo. Vuodesta 1934 Vuoriston puoliso oli Tyra Kärjenkoski.


title: P. S. Vuoristo

text: Vuoristo kirjoitti kansakoulun äidinkielen kielioppeja ja työkirjoja sekä lisäksi lastennäytelmiä:


title: Japaninlaikkuköynnös

text: Japaninlaikkuköynnös ("Actinidia arguta") laikkuköynnösten sukuun kuuluva monivuotinen köynnöskasvi.


title: Japaninlaikkuköynnös

text: Japaninlaikkuköynnös kasvaa luontaisesti Japanissa, Koreassa, Kiinan koillisosissa ja Venäjän Siperian kaakkoisosissa. Kasvupaikkoja ovat runsasravinteiset, tuoreet havu- ja sekametsät varsinkin jokilaaksoissa ja puronvarsissa.


title: Japaninlaikkuköynnös

text: Japaninlaikkuköynnös kasvaa 2–4 metriä pitkäksi. Nuoret varret ovat melkein kaljuja. Lehtiruoti on 2–8 cm pitkä ja usein punertava. Lehtilapa on 6–10 cm, tummanvihreä, kiiltävä ja muodoltaan leveän puikea ja pyöreä- tai joskus herttatyvinen. Laita on säännöttömästi pieni- ja terävähampainen. Kukinnossa on 1–10 kukkaa. Kukat ovat 1,8 cm leveitä ja teriö on vihertävän valkoinen. Ponnet ovat tummanpunaisia. Hedelmä on kahden senttimetrin pituinen vihertävänkeltainen marja.


title: Japaninlaikkuköynnös

text: Japaninlaikkuköynnöstä voidaan kasvattaa koristekasvina tukeen nojaavana tai siihen kiertyvänä köynnöksenä tai rentona suojapensaana. Kasvi tuottaa pieniä, kiivihedelmän tapaisia hedelmiä, jotka ovat syötäviä ja erittäin C-vitamiinipitoisia. Koska laikkuköynnökset ovat kaksikotisia, hedelmiä tuottamaan tarvitaan sekä emi- että hedekasvi.


title: Japaninlaikkuköynnös

text: Suomessa japaninlaikkuköynnöstä ei ole pidetty kestävänä aivan maan eteläisimpiä osia lukuun ottamatta.


title: Aino Tuomikoski

text: Aino Alice Tuomikoski (sukunimi aik. "Anttila"; 7. toukokuuta 1889 Lahti – 18. toukokuuta 1958 Tampere) oli suomalainen kirjallisuuden suomentaja.


title: Lyyli Vihervaara

text: Lyyli Vihervaara (sukunimi vuoteen 1906 "Grönberg"; 3. kesäkuuta 1888 Helsingin pitäjä – 18. tammikuuta 1958) oli suomalainen lyseon lehtori, kirjailija ja kirjallisuuden suomentaja.


title: Lyyli Vihervaara

text: Vihervaaran vanhemmat olivat vanginvartija Gustaf Adolf Grönberg ja Matilda Tolppa. Hän pääsi ylioppilaaksi 1909 ja valmistui filosofian kandidaatiksi 1917 ja maisteriksi 1918. Vihervaara teki opintomatkoja Englantiin 1914, 1925, 1932, 1937 ja 1939 sekä Italiaan 1928 ja 1935. Hän toimi Helsingin suomalaisen tyttökoulun (myöhemmin tyttölyseon) suomen- ja englanninkielen opettajana 1918–1926 ja Helsingin tyttönormaalilyseossa suomen- ja englanninkielen nuorempana lehtorina vuodesta 1926 alkaen ja opettajakandidaattien ohjaajana englanninkielessä 1931–1934. Vihervaara toimi myös Yleisradion englanninkielen opettajana 1926–1930.


title: Svart Records

text: Svart Records on vuonna 2009 Turussa perustettu vinyylien julkaisuun keskittyvä riippumaton levy-yhtiö.


title: Svart Records

text: Svart Records -levymerkin pääasiallisiin tyylilajeihin kuuluvat muun muassa black metal, death metal, doom metal ja punk, ja se julkaisee sekä kotimaisia että ulkomaisia artisteja.


title: Svart Records

text: Svart on myös tuonut ulkomaisia artisteja esiintymään Suomeen. Svart Records on ollut mukana järjestämässä konsertteja muun muassa artisteille Diamanda Galas ja Current 93.


title: Ilmari Lahti

text: Veikko Ilmari Lahti (12. marraskuuta 1907 Mikkeli – 30. lokakuuta 1964) oli suomalainen filosofian tohtori, kirjailija, suomentaja ja oppikirjojen laatija.


title: Ilmari Lahti

text: Ilmari Lahti toimi vuodesta 1949 Turun yliopiston romaanisen kielitieteen dosenttina.


title: Ilmari Lahti

text: Ilmari Lahti kirjoitti ranskan ja saksan kielen oppikirjoja sekä yhden romaanin. Hän suomensi myös muun muassa Boccaccion Decameronen yhdessä Vilho Hokkasen kanssa.


title: USS Borie (DD-704)

text: USS Borie (runkonumero DD-704) oli Yhdysvaltain laivaston Allen M. Sumner -luokan hävittäjä.


title: USS Borie (DD-704)

text: Alus tilattiin Federal Shipbuilding and Drydock Companyltä Kearnystä New Jerseystä. Sen köli laskettiin 29. helmikuuta 1944 ja alus laskettiin vesille 4. heinäkuuta kumminaan rouva Albert Nalle. Alus otettiin Yhdysvaltain laivaston palvelukseen 21. syyskuuta ensimmäisenä päällikkönään N. Adair junior.


title: USS Borie (DD-704)

text: "USS Borie" liitettiin Yhdysvaltain Tyynenmeren laivastoon ja se saapui Pearl Harboriin 4. tammikuuta 1945. Alus osallistui 24. tammikuuta Iwo Jiman tulitukeen sekä maihinnousuun 19.-23. tammikuuta. Liityttyään Task Force 38:aan alus osallistui Tokioon suunnattuihin iskuihin 16.-17. ja 25. helmikuuta, Okinawalle tehtyyn iskuun 1. maaliskuuta sekä Okinawan miehitykseen tähdänneisiin iskuihin 17. maaliskuuta - 14. toukokuuta. Alus osallistui taisteluosastonsa mukana Japanin kotisaarille tehtyihin iskuihin alkaen 9. heinäkuuta ja päättyen 9. elokuuta, jolloin japanilainen itsemurhalentäjä osui koneineen aluksen kansirakenteisiin maston ja viiden tuuman tykkien tulenjohtotornin väliin. Alus kärsi merkittäviä vaurioita ja sen miehistöstä sai surmansa 48 ja 66 haavoittui.


title: USS Borie (DD-704)

text: Vaurioitunut alus palasi Saipanille ja edelleen Pearl Harboriin tilapäiskorjauksia varten. Alus vastaanotettiin 10. syyskuuta kuivatelakalle Hunter's Pointissa Kaliforniassa, jossa vauriot lopulta korjattiin. Korjaukset valmistuivat 20. marraskuuta ja alus lähti 4. helmikuuta 1946 San Diegosta liittyäkseen Yhdysvaltain Atlantin laivastoon. Tämän jälkeen "USS Borie" palveli Atlantin laivastossa lukuun ottamatta yhtä palvelusrupeamaa Koreassa 6. syyskuuta 1950 - 9. kesäkuuta 1951, jona aikana alus kuului Task Force 77:ään ja osallistui Hungnamin evakuointiin.


title: USS Borie (DD-704)

text: Alus osallistui viiteen Euroopan ja Välimeren purjehdukseen. Viimeisen matkansa 28. heinäkuuta - 4. joulukuuta 1956 aikana alus osallistui Yhdysvaltain kansalaisten ja Yhdistyneiden kansakuntien avustushenkilöstön evakuointiin Haifasta ja Gazasta.


title: USS Borie (DD-704)

text: "USS Borie" myytiin 1. heinäkuuta 1972 Argentiinalle, joka liitti sen samana päivänä laivastoonsa nimellä "ARA Hipólito Bouchard". Alus osallistui Falklandin sotaan, jossa se saattoi muun muassa risteilijä "ARA General Belgranoa" kohtalokkaalla matkalla. Alus poistettiin alusluettelosta 1984 ja se myytiin romutettavaksi vielä samana vuonna.


title: Tee työ ja opi pelaamaan

text: Tee työ ja opi pelaamaan on vuonna 1936 valmistunut suomalainen komediaelokuva, jonka on ohjannut Kalle Kaarna. Elokuva perustuu Tiituksen samannimiseen humoristiseen romaaniin vuodelta 1915. Elokuva kuvattiin kokonaisuudessaan elokuun 1936 aikana Heinolassa.


title: Tee työ ja opi pelaamaan

text: Elokuvan ensi-ilta oli 25. lokakuuta 1936 Helsingissä, Lahdessa, Tampereella, Turussa ja Viipurissa, mutta sen yleisömenestys oli heikko. Elokuva tuhoutui Adams Filmin tulipalossa 1959, ja siitä on säilynyt vain noin kahden minuutin mittainen pätkä.


title: Tee työ ja opi pelaamaan

text: Kirjailijana esiintyvä onnenonkija Kauno Tuulonen saapuu erääseen suomalaiseen pikkukaupunkiin mennäkseen naimisiin varakkaan kauppiaan Kurosen tyttären kanssa. Samaan aikaan kauppa-apulainen Kalle Kannas yrittää kosia vaskiseppä Grönbergin tytärtä, mutta saa äkkilähdön tytön isältä. Lopulta sotkuiset romanssit kuitenkin selviävät onnellisesti lukuun ottamatta Kauno Tuulosen hankkeita, jotka saavat nolon lopun.


title: USS Collett (DD-730)

text: USS Collett (runkonumero DD-730) oli Yhdysvaltain laivaston Allen M. Sumner -luokan hävittäjä.


title: USS Collett (DD-730)

text: Alus tilattiin Bath Iron Worksiltä Bathista Mainesta, missä köli laskettiin 11. lokakuuta 1943. Alus laskettiin vesille 5. maaliskuuta 1944 kumminaan rouva C. C. Baughman ja otettiin Yhdysvaltain laivaston palvelukseen 26. toukokuuta ensimmäisenä päällikkönään James D. Collett.


title: USS Collett (DD-730)

text: Alus liitettiin palvelukseen otettaessa Tyynenmeren laivastoon. Alus saapui 16. lokakuuta 1944 Pearl Harboriin, josta se jatkoi edelleen liittyäkseen laivastoon. Alus saapui 3. marraskuuta Ulithiin aloittaen sotatoimet laivastossa osastossa, jota nimitettiin eri aikoina joko TF38:ksi tai TF58:ksi.


title: USS Collett (DD-730)

text: Alus osallistui ensimmäisen kerran sotatoimiin joutuessaan Luzonin ja Formosan taisteluiden aikana ilmahyökkäykseen. Marraskuusta 1944 aina tammikuuhun 1945 se tuki maajoukkojen etenemistä Leytellä sekä osallistui Lingayenin maihinnousun tulivalmisteluun. Tammikuussa aluksen suojaaman lentotukialusosaston lentokoneet aloittivat iskut Formosalle, Kiinan rannikolle ja Nansei Shotoon ja osasto siirtyi 16.-17. helmikuuta lähelle Japanin rannikkoa iskeäkseen Honshulle ennen siirtymistä Iwo Jiman ilmatueksi 20.-22. helmikuuta.


title: USS Collett (DD-730)

text: Lentotukialusten mukana alus palasi Japanin lähivesille lentokoneiden iskiessä 25. helmikuuta Honshulle ja "USS Collett" osallistui Okino Daito Shiman kohteiden tulittamiseen 2. maaliskuuta, jonka jälkeen se palasi lentotukialusten suojaksi Kyushulle ja eteläiselle Honshulle iskettäessä 18.-20. maaliskuuta. Aluksen suojaama lentotukialusosasto keskitti 23. maaliskuuta alkaen iskunsa Okinawalle, jonne noustiin maihin 1. huhtikuuta. Osaston jatkaessa ilmatukitoimintaa aina 24. huhtikuuta saakka. "USS Collett" upotti 18. huhtikuuta neljän muun hävittäjän ja lentotukialuskoneiden avustamana Japanin keisarillisen laivaston sukellusveneen "I-56".


title: USS Collett (DD-730)

text: Käytyään levossa Ulithissa alus palasi TF58:aan 11. toukokuuta 1945. Alus suojasi lentotukialusosastoa 10. heinäkuuta-15. elokuuta lentokoneiden iskiessä Japanin kotisaariin. "USS Collett" partioi laivueensa mukana Sagami Nadan läpi 22.-23. heinäkuuta, jolloin hävittäjät upottivat kohtaamansa japanilaiset kauppa-alukset. Vapauduttuaan partiotehtävistä ja lentotukialusten lopetettua maihinnousujen suojaamisen alus saapui Tokionlahdelle 14. syyskuuta, ja se lähti neljä vuorokautta myöhemmin Yhdysvaltain länsirannikolle huollettavaksi.


title: USS Collett (DD-730)

text: Toisen maailmansodan päätyttyä alus jatkoi palvelustaan Yhdysvaltain Tyynenmeren laivastossa, jossa se osallistui partiointiin ja erilaisiin harjoituksiin. Alus oli 1946-1947 Kauko-idässä, ja se oli asemapaikalla Korean sodan alkaessa kesäkuussa 1950. Aluksi alus partioi Pusanin rannikolla sijoitettuna Saseboon Japaniin, minkä jälkeen se suojasi saattueita Koreaan. 13. Syyskuuta alus matkasi Inchoniin aloittaen tulituen ampumisen ennen suunniteltua maihinnousua. Alukseen osui neljästi ja viisi sen miehistönjäsentä haavoittui. Alus palasi alueelle 15. syyskuuta maihinnousulaivaston mukana suojatakseen maihinnousua. Osallistuttuaan Wonsanin maihinnousuun 26. lokakuuta alus palasi San Diegoon 18. marraskuuta.


title: USS Collett (DD-730)

text: "Collett" aloitti uuden palvelusrupeaman Korean rannikolla 18. kesäkuuta 1951 suojaten TF 77:ää. Palveluksen aikana aluksen tehtävänä suojata lentotukialus osastoa Korean itärannikolle, Okinawan edustalla harjoitella sukellusveneidentorjuntaa, partioida Taiwaninsalmessa sekä tulittaa maakohteita pitkin Korean rannikkoa. Alus palasi Yhdysvaltoihin 17. helmikuuta 1952. Kolmas rupeama alkoi 29. elokuuta ja se päättyi 9. huhtikuuta 1953 vastasi toista.


title: USS Collett (DD-730)

text: Korean sodan päätyttyä alus palveli Kauko-idässä 1953-1954, 1954-1955, 1956, 1957 ja 1959. Alkuvuodesta 1960 aluksella aloitettiin modernisointi, joka kesti aina heinäkuuhun. Long Beachin edustalla alus kolaroi 19. heinäkuuta hävittäjä "USS Ammenin" kanssa, jolloin 11"USS Ammenin" miehistönjäsentä sai surmansa ja 20 loukkaantui. Pahoin vaurioituneesta keulastaan huolimatta "USS Collett" pääsi omin voimin satamaan, josta se siirrettiin telakalle korjattavaksi. Alukselle asennettiin keskeneräisestä "USS Seamanista" irrotettu keula ja 5. marraskuuta korjattu alus lähti rannikkopartioon.


title: USS Collett (DD-730)

text: "Collett" myytiin 4. kesäkuuta 1974 Argentiinalle varaosiksi kahteen aiemman hankittuun vastaavaan alukseen. Alus hinattiin San Diegosta Puerto Belgranoon, jossa sen todettiin olevan riittävän hyvässä kunnossa kunnostettavaksi. Alus liitettiin laivastoon 17. toukokuuta 1977 nimellä "ARA Piedra Buena". Alus osallistui Falklandin sotaan, jossa se saattoi muun muassa risteilijä "ARA General Belgranoa" kohtalokkaalla matkalla. Alus poistettiin alusluettelosta 18. helmikuuta 1985. "ARA Esporan" laukaisema MM38 Exocet -merimaaliohjus upotti aluksen 1988.


title: Saijanjoki

text: Saijanjoki () on Vuoksen sivujoki Leningradin alueella Venäjällä. Sen pituus on 50 kilometriä ja valuma-alueen laajuus 460 neliökilometriä.


title: Saijanjoki

text: Joki saa alkunsa Lempaalan mäiltä ja laskee Vuokseen Kiviniemen lähistöllä. Sen sivujokia ovat Tungelmajoki, Valkoja (Belaja) ja Petäjoki (Petrovka). Saijanjoen yläjuoksu toimi vuoden 1323 Pähkinäsaaren rauhasta lähtien Ruotsin ja Novgorodin sekä myöhemmin Suomen ja Venäjän rajajokena.


title: Etelänsormihirssi

text: Etelänsormihirssi ("Eleusine indica") on yksivuotinen heinäkasveihin kuuluva viljalaji, joka on kotoisin tropiikista, todennäköisimmin Itä-Afrikan ylänkömailta. Se kasvaa 20–50 senttimetriä korkeaksi. Etelänsormihirssin lehtilavat ovat kaljut ja kouruiset. Kukintona on sormimaisesti haarova kerrannaistähkä, jossa on 2–15 yksittäistä tähkää. Tähkylät ovat litteitä, 3,5–8 millimetriä pitkiä ja 3–9-kukkaisia.


title: Etelänsormihirssi

text: Etelänsormihirssiä viljellään pääasiassa Afrikassa ja Intiassa, ja sitä käytetään ravintona muiden hirssien tavoin. Sitä käytetään myös arrakin valmistukseen. Sormihirssin jyviä voidaan säilyttää katovuosien varalta poikkeuksellisen pitkään, jopa kymmenen vuotta niiden pilaantumatta ja ilman kovakuoriaisten aiheuttamia tuhoja.


title: Tungelmajoki

text: Tungelmajoki () on Vuoksen vesistöön kuuluvan Saijanjoen sivujoki Leningradin alueella Venäjällä. Sen pituus on 13 kilometriä.


title: Tungelmajoki

text: Joki saa alkunsa Raasulin (ven. Orehovo) rautatieaseman lounaispuolelta. Se virtaa länteen yhtyen Saijanjokeen entisen Lipolan (Kotovo) kylän luona. Talvisotaan saakka Tungelmajoki toimi Suomen ja Venäjän rajajokena. Nykyään sitä pitkin kulkee Käkisalmen ja Seuloskoin piirin raja. Luonnontilaisena säilynyt jokilaakso on rauhoitusalue ja pietarilaisten suosima retkeilykohde.


title: Viljahirssi

text: Viljahirssi ("Panicum miliaceum") on ympäri maailman viljelty ravinteikas viljalaji. Tavallisesti viljahirssistä puhutaan hirssinä, ja tätä nimitystä käytetäänkin myös monista muista samantapaisista viljoista.


title: Viljahirssi

text: Viljahirssin viljelys on todennäköisesti saanut alkunsa Keski-Aasiasta Intiaan ulottuvalla alueella tai mahdollisesti Kiinassa. Nykyäänkin sitä viljellään eniten Aasiassa, varsinkin Intiassa ja Kiinassa. Myös Keski- ja Itä-Euroopassa sitä on viljelty jo yli 6 000 vuotta sitten. Keskiajalla sitä viljeltiin yleisesti Etelä-Ruotsia myöten ja ilmeisesti jopa Karjalankannaksella. Vielä 1800-luvulla sitä viljeltiin muun muassa Saksassa, mutta nykyään sen viljelys Euroopassa rajoittuu itäisimpiin maihin, varsinkin Ukrainaan, jossa yhä on laajoja hirssipeltoja. Hirssin viljelyä on sittemmin kokeiltu vuonna 2011 myös Suomessa "EU Manner-Suomen maaseudun kehittämisohjelman" rahoittamassa tutkimusohjelmassa menestyksekkäin tuloksin.


title: Viljahirssi

text: Viljahirssi on harvinaisen hyvin sopeutunut huonoonkin maaperään, kuivuuteen ja kuumuuteen. Viljahirssi kuuluu C4-kasveihin. Se tuottaa parhaimmillaan sadon jo kahden tai kolmen kuukauden kuluttua kylvöstä.


title: Viljahirssi

text: Hirssistä tehdään puuroa ja jauhoa, jolla keliakiaa sairastavat voivat korvata vehnän leivonnassa. Viljahirssin siemenet ovat gluteenittomia. Hirssiä käytetään myös riisin tapaan keitettynä lisukkeena. Suomessa hirssi nimellä "hersryynit" tai "prossa" on perinteisesti kuulunut karjalaiseen ruokakulttuuriin.


title: Costa Concordian karilleajo

text:
Italialainen loistoristelijä Costa Concordia ajoi karille perjantaina 13. tammikuuta 2012 ja upposi osittain, mikä aiheutti 33 ihmisen kuoleman. Onnettomuus tapahtui Välimerellä Italian rannikon lähellä,
Toscanan rannikolla lähellä Giglion saarta.


title: Costa Concordian karilleajo

text:
Italian merimiehillä oli tapana tervehtiä toisiaan esimerkiksi ohjaamalla alus lähelle paikkaa, jossa tervehdittävä oli. Tätä perinteistä tapaa kutsutaan nimellä "inchino", "kunniakumarrus".
"Costa Concordian" päällikkö Francesco Schettino komensi laivan pois reitiltään. Tarkoitus oli, että laiva kulkisi nopeasti valot päällä ja sireenit huutaen Giglion saaren ohi.


title: Costa Concordian karilleajo

text: Laiva osui kuitenkin riuttaan, joka raapi siihen aukon. Vettä alkoi virrata alukseen. Päällikkö ajatti laivan matalaan veteen uppoamisen varalta. Hän ilmoitti matkustajille ja satamaan vain sähköviasta. Miehistöllä oli nopeasti pelastusliivit päällään. Kallistuma paheni äkkiä vakavaksi noin tunnin päästä karilleajosta. Vasta tässä vaiheessa vesivuoto ilmoitettiin rannikkovartiostolle. Päällikkö päätti lopulta evakuoida laivan. Hätäkutsu lähetettiin vasta evakuoinnin alettua.


title: Costa Concordian karilleajo

text: Päällikkö Schettino ja yliperämies poistuivat laivasta useita tunteja ennen viimeisiä matkustajia, mikä oli lain vastaista. Päällikkö ei myöskään suostunut palaamaan laivalle rannikkovartioston käskystä huolimatta vaan poistui paikalta.. Tästä syystä Italian lehdistö haukkui Schettinoa "pelkurikapteeniksi".


title: Costa Concordian karilleajo

text:
Laivasta pelastautui noin 4 200 matkustajaa ja miehistön jäsentä. Itse onnettomuudessa kuoli 32 ihmistä. Ainakin yksi kuolleista oli miehistön jäsen. Loukkaantuneita oli 64, heistä kaksi loukkaantui vakavasti.
Päällikkö ja yliperämies pidätettiin, ja heitä epäiltiin useista kuolemantuottamuksista sekä laivan hylkäämisestä. Haaksirikosta syytettiin myös seitsemää muuta henkilöä. Oikeudenkäynti Schettinoa ja neljää muuta laivayhtiön työntekijää vastaan alkoi 17. heinäkuuta 2013.
Schettino tuomittiin kuolemantuottamuksesta, aluksen hylkäämisestä ja haaksirikon aiheuttamisesta 16 vuodeksi vankeuteen 11. helmikuuta 2015.


title: Costa Concordian karilleajo

text: Laiva oli onnettomuuden sattuessa poissa reitiltään. Päällikkö Schettino oli pyrkinyt tekemään perinteisen "kunniakumarruksen" ("inchino") eli ajamaan Giglion saaren ohi mahdollisimman läheltä pimeässä valot päällä ja sumutorvea soittaen. Päällikkö myönsi kuulusteluissa ajaneensa laivan kiertämään saarta, koska hän halusi tervehtiä saarella ollutta vanhaa kollegaansa Mario Palomboa. Reitiltä poikkeaminen oli laivayhtiön määräysten vastaista. Päällikkö suunnisti saaren lähellä näköhavaintojen ja aiemman kokemuksensa pohjalta, mutta hän määräsi käännöksen liian myöhään, jolloin alus joutui matalaan veteen. Kun päällikkö huomasi, että alus oli vaarallisen lähellä saarta, hän pyrki ohjaamaan aluksen kohti satamaa. Laiva oli kuitenkin menettänyt ohjattavuutensa. Se ajautui saaren rantaan tuulten ajamana.


title: Costa Concordian karilleajo

text:
Karilleajopaikka oli merenalainen riutta Giglion saaren edustalla 300 metrin päässä satamasta. Riutta repi aluksen vasempaan kylkeen 70 metrin pituisen aukon. Törmäyksen jälkeen alus jatkoi matkaansa vielä 700 metriä. Törmäyshetkellä laivan valot sammuivat hetkeksi, ja matkustajille ilmoitettiin häiriöstä sähköjärjestelmässä. Pian laiva kallistui, ja monet pyrkivät pelastusveneille jo ennen evakuointi-ilmoitusta.
Konehuoneessa tulvi vesi. Kun sieltä soitettiin päällikölle, että laiva oli uppoamassa, tämä ei tajunnut tilannetta.


title: Costa Concordian karilleajo

text: Matkustajat näkivät miehistöä pelastusliivit päällä paljon ennen kuin matkustajille oli kerrottu evakuoinnista. Miehistö aloitti pelastusveneiden saattamisen käyttökuntoon ilman kapteenin lupaa.


title: Costa Concordian karilleajo

text: Eräs matkustaja soitti satamaan ja kertoi, että laivalla oli ongelmia ja että muun muassa tavaroita oli pudonnut hänen päähänsä.


title: Costa Concordian karilleajo

text: Päällystö keskusteli sähkökatkosta useita kertoja puhelimessa manteereella olevien ihmisten kanssa ja oli yhteydessä muun muassa varustamon edustajaan. Kun rannikkovartioston edustaja kysyi kello 22.12 tilanteesta laivalla, päällystö vastasi, että kyse oli vain sähköviasta, vaikka heiltä erityisesti kysyttiin muista ongelmista. Päällikkö ei maininnut lainkaan karilleajoa. Myöhemmin yliperämies kertoi italialaislehtien mukaan kuulustelijoille, että päällikkö kaunisteli tahallaan laivan tilannetta. Kello 22.20 miehistö käski pelastusliiveihin pukeutuneita pakokauhuisia matkustajia palaamaan hytteihinsä. Kello 22.26 päällikkö ilmoitti vesivuodosta satamaan ja pyysi hinaajaa.


title: Costa Concordian karilleajo

text: Vielä noin kello 22.30 päällikkö tilasi ravintolassa illallista ja oli nuoren naisen seurassa.. Tämä oli aiemmin laivassa työskennellyt moldovalainen tanssija ja kielenkääntäjä Domnica Cemortan. Parilla oli rakkaussuhde, ja Cemortan oli nyt laivalla matkustajana. Laivan kokki ihmetteli kapteenin välinpitämättömyyttä vaarallisessa tilanteessa. Samaan aikaan "Costa Concordia" ei vastannut poliisin partioaluksen viestiin.


title: Costa Concordian karilleajo

text: Kallistuman pahentuessa matkustajat päätettiin evakuoida. Satamalle ilmoitettiin mahdollisesta laivan törmäyksestä kello 22.42, jolloin karilleajosta oli kulunut noin puolitoista tuntia. Päällikkö kehotti matkustajia menemään hytteihinsä ja pukeutumaan pelastusliiveihin. Liikkuminen kallellaan olevassa aluksessa oli vaikeaa, koska muun muassa hissit eivät toimineet. Viivytys pelastustoimissa johtui siitä, ettei päällikkö uskonut alussa tilannetta vakavaksi. Päällikkö päätti ajaa aluksen matalaan veteen ja ankkuroitua lähelle maata, jotta hän voisi pelastaa matkustajat laivan mahdollisesti upotessa. Aluksen ajo rannan lähelle oli siinä tilanteessa vaarallinen toimenpide, mutta se onnistui. Hätäkutsu lähetettiin vasta evakuoinnin ollessa meneillään.


title: Costa Concordian karilleajo

text: Eräässä vaiheessa osa miehistöstä käski matkustajia hytteihin, osa veneille. Laiva alkoi kallistua nopeasti, mikä aiheutti paniikkia matkustajissa. Matkustajien evakuointi vei tunteja. Ilmeisesti laivan henkilökunta ei osannut pudottaa pelastusveneitä, ja kallistuman takia kaikkia pelastusveneitä ei saatu käyttöön. Ihmisiä putosi portailta. Satakunta ihmistä hyppäsi veteen ja ui rantaan. Myös aluksen miehistö oli pakokauhun vallassa. Miehiä evakuoitiin ennen naisia ja lapsia, ja moni miehistön jäsen jätti aluksen ennen matkustajia. Toisaalta jotkut yksittäiset miehistön jäsenet ja matkustajat auttoivat parhaan kykynsä mukaan matkustajia pääsemään laivan uumenista.


title: Costa Concordian karilleajo

text:
Päällikön seurassa ollut Domnica Cemortan kertoi jälkikäteen, että kun päällikkö oli käskenyt evakuoida laivan, hän ja päällikkö kiipesivät aluksi korkealle kohdalle laivaa. Hän kertoi päällikön odottaneen helikopteria. Kun mitään ei tapahtunut, päällikkö päätti mennä alas ja jätti Cemortanin.
Hylky oli lähimmillään noin 50 metrin päässä rannasta. Sää oli hyvä, eikä tuullut kovasti. Päällikkö väitti jälkikäteen pudonneensa pelastusveneeseen, kun laiva kallistui. Hän kertoi jääneensä siihen tunniksi jumiin ennen kuin miehistö sai laskettua pelastusveneen, koska muut pelastusveneet olivat tiellä. Vastoinkäymisistä huolimatta miehistö evakuoi alusta melko tehokkaasti.


title: Costa Concordian karilleajo

text: Päällikkö poistui laivasta kello 23.30. Kannella oli yhden aikaan vielä sata evakuoitavaa ja laivan sisäosissa lisää. Viimeiset matkustajat ja miehistön jäsenet poistuivat noin kello 03.00. Päällikkö oli ilman virkapukua pelastusveneessä viltti lämmikkeenään. Yhtiön tiedottajan mukaan päällikkö olisi silminnäkijöiden mukaan viipynyt aluksella melko kauan. Päällikkö viipyi laivalla evakuointikäskyn jälkeen kuitenkin korkeintaan 45 minuuttia, vaikka matkustajien pelastaminen vei tunteja.


title: Costa Concordian karilleajo

text: Päällikkö ei suostunut palaamaan laivalle valvomaan pelastustöitä rannikkovartioston kehotuksesta huolimatta noin kello 1.46 eikä tuntia ennen sitä, jolloin rannikkovartiosto oli ottanut yhteyttä ensimmäisen kerran päällikköön. Hän väitti Livornon rannikkovartioston komentaja Gregorio Maria de Falcolle johtavansa pelastustyötä maalta ja ettei hän voinut palata laivalle veneellään, koska sen moottori oli sammunut ja koska muut tekevät pelastustyön kuitenkin. Rannikkovartioston komentaja aloitti viimeisen puhelun rauhallisesti, mutta hän suuttui Schettinon haluttomuudesta palata laivalle ja oli niin vihainen päällikölle, että kiroili. Falco sanoi puhelimessa Schettinolle: "Kannelle, hitto soikoon!" De Falco sanoi myös, että kapteenin se pitäisi tietää, montako ruumista laivalla on, ei hänen. Sitten päällikkö pakeni paikalta taksilla. Schettinon asianajajan mukaan päällikkö ei päässyt takaisin laivalle, koska alus oli kallistunut pahasti.


title: Costa Concordian karilleajo

text: Pahasti kallistuneesta laivasta etsittiin uhreja myös sukeltamalla. Kaksi ihmistä löytyi seuraavana päivänä elossa laivan sisältä. Italian rajavartioston sekä meri- ja ilmavoimien helikopterit tekivät evakuointilentoja. Alus oli kyljellään puoliksi veden alla kääntyneenä tulosuuntaansa, mutta se ei uponnut kokonaan, koska sen alla oli hiekkasärkkä. Onnettomuuden sattuessa laivassa oli 2 380 tonnia polttoainetta, minkä pelättiin aiheuttavan ympäristöonnettomuuden. Katastrofia ei kuitenkaan syntynyt, ja aluksesta tyhjennettiin 2 000 tonnia öljyä ja jätevettä. Myös sään arveltiin voivan aiheuttavan ongelmia. Kyljellään makaavan aluksen pelättiin liikahtavan särkältä ja uppoavan 70 metrin syvyyteen. Vuoden kuluttua onnettomuudesta laiva makasi yhä hiekkasärkällä.


title: Costa Concordian karilleajo

text: Laivalla oli onnettomuuden sattuessa 4 229 henkeä, joista 1 023 miehistön jäsentä. Laivalla olleet matkustajat edustivat 62 kansallisuutta (tuhat italialaista, 500 saksalaista ja 160 ranskalaista). Miehistöstä suurin osa toimi aluksen talousosastolla eli aluksen ravintoloissa, baareissa ja muissa matkustajapalvelutehtävissä "Kaikki merkit viittaavat siihen, että suurinta osaa miehistöstä voisi verrata hotellihenkilökuntaan, jolla ei ole mitään merimieskoulutusta", totesi merenkulun turvallisuutta tutkivan Marine Risk Management -yhtiön toimitusjohtaja Johan Dalby. Suuri osa henkilökunnasta oli aasialaisia, eivätkä he puhuneet lainkaan italiaa.


title: Costa Concordian karilleajo

text: 22.3.2012 tietojen mukaan onnettomuudessa kuoli 30 ja kateisiin jäi kaksi matkustajaa, jotka löydettiin myöhemmin. Laivalla oli kaksi suomalaista matkustajaa. Asianomaiset vahvistivat Suomen ulkoasiainministeriölle olleensa mukana turmassa ja selvinneensä loukkaantumattomina.


title: Costa Concordian karilleajo

text: Alussa varustamo väitti aluksen olleen reitillään mutta muutti myöhemmin kantaansa. Varustamon mukaan turma oli päällikön syy, koska tämä ajoi laivan pois reitiltä. Varustamon mukaan päällystö ei toiminut hätätilanteessa kuten sen olisi pitänyt. Laivan päällikkö Francesco Schettino ja yliperämies Ciro Ambrosio pidätettiin kuulustelujen jälkeen epäiltynä kuolemantuottamuksesta, haaksirikosta ja poistumisesta laivasta ennen kuin kaikki matkustajat oli pelastettu. Alussa päällikkö kiisti kaikki syytteet ja sanoi, ettei karia ollut merikartassa ja että miehistö poistui viimeisenä. Päällikkö sai italialaisten vihat niskoilleen toiminnallaan ja valheillaan, minkä vuoksi hän oli 17. tammikuuta 2012 poliisivartiossa. Schettinon ilmoitettiin olevan onnettomuuden takia murtunut mies.


title: Costa Concordian karilleajo

text: Uusimpien tietojen mukaan päällikkö ei poistunut laivalta ensimmäisten joukossa mutta ei viimeisenäkään. Puolustuksen mukaan päällikkö pelasti ihmishenkiä ohjatessaan vaurioituneen aluksen matalaan veteen. 18. tammikuuta Schettino määrättiin kotiarestiin. Arvostetun Lloyd's List Intelligencen mukaan Schettino oli aiemmin ajanut läheltä saarta yhtiön luvalla. Schettinon kuuleminen aloitettiin maaliskuun alussa. Syyttäjä vaati Schettinolle yli 2 000 vuotta vankeutta, josta 12 vuotta tulisi pelkästään laivan hylkäämisestä. Päällikköä alettiin kuulla oikeudessa maaliskuun alussa 2012. Oikeus totesi toukokuussa 2012 päällikön kyvyttömäksi tehtäväänsä, koska oikeuden mukaan tämä ei ollut toiminut tarpeeksi sinnikkäästi komentotehtävissä ja ottanut tarpeeksi vastuuta matkustajien turvallisuudesta. Tutkijoiden mukaan päällikkö ei hallinnut pelastusoperaatiota. Oikeus katsoi, että vastaavanlainen onnettomuus saattaisi toistua mikäli Schettino jatkaisi kapteenin tehtävissä.


title: Costa Concordian karilleajo

text: Päällikkö Schettino syytti jälkikäteen onnettomuudesta indonesialaista ruorimiestä, joka ei ollut ymmärtänyt ohjeita kielivaikeuksen takia. Schettinon mukaan muutkaan miehistön jäsenet eivät tiedottaneet hänelle edessä olevan maata, ja hän oli näin ollen uskonut kaiken olevan kunnossa. Schettino väitti edelleen pudonneensa pelastusveneeseen vahingossa. Aluksen omistajayhtiö torjui mahdolliset rikossyytteet maksamalla miljoonan euron sakot.


title: Costa Concordian karilleajo

text: Toukokuussa 2013 päällikköä uhkasi 20 vuoden vankeus kuolemantuottamuksesta, aluksen hylkäämisestä ja ympäristötuhoista. Schettinon asianajajan mukaan onnettomuus oli työtapaturma.


title: Costa Concordian karilleajo

text: 17. heinäkuuta 2013 alkoi oikeudenkäynti Schettinoa ja neljää muuta aluksen työntekijää vastaan, näiden joukossa ruorimies. Puolustus ajoi lyhennettyä kolmen vuoden ja viiden kuukauden vankeusrangaistusta, koska päällikkö ei ollut yksin syyllinen turmaan. Oikeuden ei uskottu suostuvan rangaistuksen lyhentämiseen ja muuttamiseen kotiarestiksi, jottei Schettino pystyisi toimimaan samoin uudestaan. Myös Schettinon seurassa ollut Cemortan esitti lausuntonsa Schettinon oikeudenkäynnissä.


title: Costa Concordian karilleajo

text: 20. heinäkuuta 2012 viisi miehistön jäsentä ja muuta vastuullisena pidettyä tuomittiin oikeudessa eripituisiin vankeusrangaistuksiin, mutta niiden uskottiin jäävän käytännössä ehdollisiksi. Varustamon kriisijohtaja Foberto Ferranini sai kahden vuoden ja 10 kuukauden vankeusrangaistuksen. Tuomiot tulivat kuolemantuottamuksista ja laiminlyönneistä.


title: Costa Concordian karilleajo

text: Syyttäjä vaati 26 vuotta vankeutta Scettinolle, mutta oikeus alensi tuomiota.


title: Costa Concordian karilleajo

text: 11. helmikuuta 2015 päällikkö Francesco Schettino tuomittiin kuolemantuottamuksesta, aluksen hylkäämisestä ja haaksirikon aiheuttamisesta 16 vuodeksi vankeuteen. Schettino sanoi puolustuspuheessaan tiedotusvälineiden sälyttäneen hänelle kaiken vastuun onnettomuudesta.


title: Costa Concordian karilleajo

text: Vuonna 2016 Schettino ei edelleenkään istunut vankilassa onnettomuuden takia. Scettino valitti tuomiostaan monta kertaa eri oikeusasteisiin. Schettino nosti valitusoikeudenkäynnin, jossa hän syytti varustamoa, indonesialaista perämiestä ja merivartiostoa. Valitusoikeudenkäynti ei mennyt läpi. Sitten vetoomustuomioistuinkaan ei muuttanut tuomiota vuonna 2016. Myös korkein oikeus piti aiemman tuomion voimassa, ja niinpä Schettino joutui vankilaan toukokuussa 2017.


title: Costa Concordian karilleajo

text: Laivan jättämistä paikalleenkin harkittiin nosto-operaation kalleuden vuoksi. Ennen laivan nostoa aluksesta poistettiin poltto- ja voiteluaineet. Urakan hoitivat tanskalainen Smit Internationale ja italialainen Neri SpA.


title: Costa Concordian karilleajo

text: "Costa Concordia" nostettiin ensin kokonaisena kellumaan ja hinattiin sitten romuttamolle Sisiliaan keväällä 2014. Nosto-operaation hoitivat amerikkalainen Titan Salvage ja italialainen Micoperi. Aluksi noston arveltiin valmistuvan keväällä 2013, mutta tammikuussa 2013 työn ennustettiin valmistuvan "kesän loppuun mennessä". Aluksen nostaminen aloitettiin 15. syyskuuta 2013. Laivan pystyynnostaminen on eräs monimutkaisimmista pelastusoperaatioista merenkulun historiassa. Aluksen alle rakennettiin keinotekoinen merenpohja, jonka avulla alus nostettiin pystyyn. Pelastajat varautuivat romun ja saastumisen estämiseen tarkoin varotoimin. Alus oli vajonnut vuoden kuluessa kolme metriä. Sen runko oli alkanut ruostua, ja sen pelättiin hajoavan nostoyrityksen aikana.


title: Costa Concordian karilleajo

text: Sky Newsin mukaan työhön budjetoitiin 600 miljoonaa euroa. Henkilöstöä nostoprojektissa työskenteli noin neljäsataa. Toimenpide viivästyi useita kertoja, ja sitä valmisteltiin vuoden ajan. Parbuckle-nimellä tunnetussa nostomenetelmässä 114 000 tonnia painava risteilyalus oikaistiin pystyyn kylkeen kiinnitettyjen vaijerien avulla. Vaijerit puolestaan oli kiinnitetty aluksen sivulle asennettuihin lisäosiin, jotka tukivat aluksen kellumista, kun se nostettiin pystyyn mereen rakennetulle valepohjalle. Alusta nostettiin hitaasti, kolme metriä tunnissa. Alus saatiin lopulta suoristettua 19 tunnin työn jälkeen.


title: Solomon (500-luku)

text: Solomon (; s. noin 480/490 – k. 544) oli itäroomalainen sotapäällikkö. Hän oli eunukki ja palveli vandaalisodan aikana (533–534) Pohjois-Afrikassa sotapäällikkö Belisariusta. Sodan päätyttyä vuonna 534 hänet nimitettiin vastaperustetun African pretoriaaniprefektuurin maaherraksi (nykyinen Tunisian, Pohjois-Algerian ja Pohjois-Libyan alue). Tässä virassa hän joutui taistelemaan kapinaan nousseita maureja vastaan. Solomon kukisti maurit kahdesti Tunisiassa, mutta keväällä 536 syttynyt armeijan kapina pakotti hänet pakenemaan Pohjois-Afrikasta. Hän kuitenkin palasi vuonna 539, kun kapina oli kukistettu. Toisen kautensa aikana Solomon kukisti maurit, ja karkotti loputkin vandaalit provinssista. Hän myös rakennutti Pohjois-Afrikkaan useita linnoituksia ja ympäröi monia kaupunkeja muureilla. Provinssi sai nauttia muutaman vuoden ajan rauhasta ja kukoistuksesta, mutta vuonna 543 maurit nousivat jälleen kapinaan, ja Solomonin oli taas lähdettävä heitä vastaan. Roomalaiset kuitenkin lyötiin Numidian ja Byzaciumin rajalla vuonna 544 käydyssä Cilliumin taistelussa, jossa Solomon sai surmansa.


title: Solomon (500-luku)

text: Solomon syntyi Idriphtonin linnoituksessa, lähellä Daraa, Pohjois-Mesopotamiassa. Hän oli eunukki, mutta häntä ei oltu kastroitu tarkoituksellisesti. Aikalaishistorioitsija Prokopioksen mukaan hänen sukuelimensä olivat vahingoittuneet, kun hän oli ollut vauvana kapaloituna. Solomonilla oli veli nimeltään Bacchus, jonka kolme poikaa Cyrus, Sergius ja Solomon, palvelivat myöhemmin setäänsä Pohjois-Afrikassa. Solomonin synnyinvuodesta ei ole varmaa tietoa, mutta koska hän ei ilmeisesti ollut mikään nuori mies vuonna 527, on päätelty, että hän syntyi noin vuosien 480/490 tienoilla.


title: Solomon (500-luku)

text: Solomonin varhaisista vaiheista ei tiedetä juuri mitään, paitsi että hän palveli Mesopotamian "duxin" Felicissimuksen alaisuudessa ehkä jo noin 505/506. Kun Solomon vuonna 527 astui sotapäällikkö Belisariuksen palvelukseen hän oli jo kokenut mies. Hän saattoi olla jo tällöin Belisariuksen "domesticus", eli esikunnan johtaja. Hän oli tässä virassa ainakin vuodesta 533 lähtien.


title: Solomon (500-luku)

text: Vuonna 533 Solomon osallistui Belisariuksen alaisuudessa vandaalisotaan ja oli yksi Rooman armeijan foederati-joukkojen yhdeksästä komentajasta. Prokopios ei mainitse Solomonia sotaretken aikana, mutta hän saattoi osallistua Ad Decimumin taisteluun 13. syyskuuta 533. Karthagon antauduttua 15. syyskuuta Belisarius lähetti Solomonin Konstantinopoliin kertomaan keisari Justinianukselle sotaretken etenemisestä. Solomon luultavasti jäi Konstantinopoliin kevääseen 534 asti, jolloin sota päättyi ja Belisarius kutsuttiin Konstantinopoliin. Solomon lähetettiin takaisin Pohjois-Afrikkaan ja hänet nimitettiin vasta perustetun African pretoriaaniprefektuurin sotilaskomentajaksi ("magister militum Africae") ja pretoriaaniprefektiksi, joka oli tuohon aikaan korkea siviilivirka.


title: Solomon (500-luku)

text: Juuri ennen Belisariuksen lähtöä kesällä 534, Pohjois-Afrikan maurit nousivat kapinaan roomalaisia vastaan. Belisarius jätti Solomonille suuren osan bucellariuksistaan, ja antoi tälle tehtäväkseen kukistaa kapina ja palauttaa järjestys provinssiin. Keisari Justinianus lähetti myös Pohjois-Afrikkaan vahvistuksia, joita johtivat Theodoros ja Ildiger, joka oli Belisariuksen vaimon Antoninan vävy. Maurit olivat sillä välin ryöstelleet Numidiaa ja Byzaciumia surmaten erilleen joutuneita roomalaisjoukkoja. Roomalaisia palvelleiden hunnijoukkojen komentaja Aigan, sekä Belisariuksen standaarinkantaja Rufinus Traakialainen komensivat ratsuväkijoukkoja, joka väijytti ja tappoi joitakin maurisotureita, ennen kuin koki saman kohtalon maurien käsissä.


title: Solomon (500-luku)

text: Solomon luultavasti vietti talven 534/535 sotavalmistelujen ja diplomatian parissa, sekä odottaen Theodoroksen ja Ildigerin vahvistuksia. Prokopioksen mukaan Solomon yritti diplomatian keinoin saada maureja luopumaan kapinastaan, mutta tuloksetta. Tämän jälkeen, luultavasti vuoden 535 keväällä, hän marssitti armeijansa Byzaciumiin maurien armeijaa vastaan. Hänellä saattoi olla noin 18 000 miestä komennossaan. Roomalaiset leiriytyivät Mammes-nimiselle paikalle maurien joukkoja vastapäätä ja valmistautuivat taisteluun. Maurit olivat pystyttäneet leirin vuorten edustalla olevalle tasangolle ja asettaneet kamelinsa 12 rivin syvyiseksi ympyrämuodostelmaksi, jonka keskelle maurien naiset ja lapset oli sijoitettu. Maurisoturit itse asettuivat kameliensa jalkojen väliin aseinaan kilvet, miekat ja heittokeihäät. Loput maureista pysyivät satuloissaan piilossa läheisten kukkuloiden takana. Solomon kuitenkin tajusi tämän ja keskitti armeijansa vihollisen ympyrämuodostelman sitä osaa vastaan, joka osoitti poispäin vuorilta. Näin ei ollut vaaraa, että maurit olisivat hyökänneet roomalaisten kimppuun takaapäin. Aiganin ja Rufinuksen aiemmin sattunut tappio oli tehnyt Solomonin ja hänen miehensä varovaisiksi.


title: Solomon (500-luku)

text: Kun taistelu alkoi, maurien taktiikka näytti toimivan, sillä heidän kamelinsa pelottivat roomalaisten hevosia, jolloin monet niistä joutuivat paniikkiin ja pakenivat. Maurit tekivät asemistaan hyökkäyksiä ja aiheuttivat heittokeihäillään tappioita roomalaisten ratsuväen riveissä. Tällöin Solomon laskeutui ratsailta ja ohjeisti joukkojaan tekemään samoin. Hän käski sotilaitaan käyttää kilpiään suojanaan ja pysyä asemissaan, samalla kun johdatti 500 miestä maurien kamelimuodostelman ympäri ja hyökkäsi sitä vastaan toiselta puolelta. Tämä teki Solomonin selustan suojattomaksi, mutta hän luotti siihen, että vastarinta oli täällä heikompaa, ja että hyökkäys pääsisi etenemään nopeasti. Muodostelmansa tätä osaa vartioineet maurisoturit pakenivat ja Solomonin joukot tappoivat noin 200 kamelia. Maurien kamelimuodostelmaan syntyi nyt aukko, josta roomalaiset pääsivät hyökkäämään. Maurit jättivät asemansa ja pakenivat. Roomalaiset ottivat maurien naiset ja lapset orjiksi ja tappoivat kaikki maurisoturit, jotka yrittivät paeta. Prokopioksen mukaan 10 000 mauria sai surmansa taistelussa. Roomalaiset palasivat sotasaaliinsa kanssa Karthagoon.


title: Solomon (500-luku)

text: Solomon vei armeijansa Karthagoon, mutta sai heti tietää maurien olevan taas ryöstelemässä Byzaciumia. Hän johti armeijansa uudestaan vihollista vastaan. Kuullessaan Solomonin lähestymisestä maurit perääntyivät Bourgaon-nimiselle vuorelle, joka oli helposti puolustettavissa. Solomon leiriytyi maureja vastapäätä, ja odotti useita päiviä toivoen maurien laskeutuvan alas taistelemaan tasamaalla. Maurit kieltäytyivät kuitenkin ryhtymästä taisteluun, joten Solomonin oli hyökättävä heitä vastaan. Hän antoi "comes excubitorum" (keisarillisen kaartin, "excubitores"-joukkojen komentaja) Theodorokselle tuhat miestä ja käski heidän kiivetä salaa yön pimeydessä maurien yläpuolelle. Seuraavana aamuna Theodoroksen joukot hyökkäsivät maurien kimppuun takaapäin Solomonin armeijan hyökätessä edestä. Maurit kärsivät raskaita tappioita ja joutuivat pakenemaan. Taistelun jälkeen roomalaiset palasivat Karthagoon, kun taas taistelusta selviytyneet maurit pakenivat mauripäällikkö Iaudaksen luo Numidiaan.